Bukedde Online - Ssente zitabudde Bad Black ne munne Mercy: Meddie abingiddemu okubatabaganya\nGhetto King adduukiridde abasuubuzi e Zzana\nHalimah Namakula amenye Likodi eyokkola bi...\nBAD Black ensonyi azifudde busungu. Atabukidde omuwala mukwano gwe eyamuwoze ssente, amulangidde n’okwasa ebyama abiyingizzaamu n’abasajja.\nBlack (Shanitah Namuyimbwa) okwefuula kiddiridde Mercy Mika (ku kkono) omu ku bawala abamanyiddwa okulya obulamu mu Kampala okugenda ku mikitu gya Social Media n'amwasanguza nga bw'agaanyi okumusasula ssente emitwalo 56 gye yamuwoze.\nMercy agamba nti, Black yamukubira essimu mu kiro ekyakeesa Ssande ng'ava okucakala n'amutegeeza ng'omwana we bw'ali omulwadde era yeetaaga ssente ate ku kyuma kya bbanka ekya ‘ATM' gy'abadde addukidde kigaanye kaadi ye wano kwe kusooka n'amusaba amuwoole emitwalo 20.\nNga yaakamala okuzisindika, agamba nti Black yaddamu n'amusaba amwongere ssente endala kubanga talaba muntu mulala ayinza kumuyamba era Mercy n'amwongere emitwalo 36 n'amusuubiza okuzimuddiza ku Mmande.\nKu ssaawa nga 4:00 ez'oku makya ku Mmande, Mercy yakubira Black essimu ng'amujjukiza ssente ze kyokka ono n'atandika okumuwanvuya ng'enjogera y'ennaku zino.\nBlack yalabye Mercy asusse okumubanja kwe ku ‘mubulokinga' ekyasaanudde Mercy n'asalawo okumuteeka ku mikutu gya ‘Social Media' ng'alowooza nti osanga ayinza okukwatibwa ensonyi n'amusasula.\nBLACK ALAYIDDE OBUTAMUSASULA\nWakati mu lutalo lw'ebigambo olwabaluseewo ku ‘social media' Black yalayidde obutasasula Mercy ng'agamba nti naye yamuyamba era yamuwa ssente nnyingi mu biseera we yakyakira ennyo.\n"Kale oyo Mercy nze mwewunya teyandibadde ye kuvaayo n'answaza mu bantu.\nMu biseera nga tebanaansiba olw'okubba ssente z'Omuzungu obuwumbi 11, oyo y'omu ku bawala be naayambanga n'okuwa ssente nga n'olumu yankwatira ensawo naye ebyo tabijjukira ali ku buno obusente alaba bumuluma nnyo tamanyi nti nnina n'abamanja obukadde n'obukadde.\nKale sigenda musasula aggye ku ze nnamuwanga oba sikyo akole ky'agala."\nBlack bwe yagambye, Kyokka ne Mercy obwedda awera nti "nze siri muvumi nga ye naye ndi mukubi ate naye akimanyi. Nze ssente sifuna za bwereere nzikolera era nzaagala"\nWakati mu kugugulana, Black yagambye nti obusungu Mercy bw'amulinako n'embeera gy'amutaddeko si ya ssente z'amubanja wabula amulinako obuggya olw'abasajja be b'azze baagalako bombi abassukka mu bana okuli Meddie Ssentongo (mu katono), Omunigeria n'abalala.\nKuno yagasseeko okumulangira nga bwe bakolako omulimu gwe gumu era nti yamuyamba okumuggya mu mpewo y'ekiro. Bino Mercy yabiwakanyizza ng'agamba Black abyogera kubuuzaabuza na kumugya ku mulamwa.\nMEDDIE SSENTONGO ABIYINGIDDEMU\nKu Lwokuna Meddie Ssentongo yalabye embeera eyongera kusajjuka kwe kuyingirawo abatabaganye nga mukwano gwabwe.\nYasoose kubakubira ssimu n'abasaba bakwatagane ensonga bazimale kikazi kikulu wabula yalabye bigaanyei kwe kusindikira Mercy ssente obukadde 2 n'amusaba abiveeko Mercy kye yakkirizza.\nKyokka ye Bad Black yasigadde awanda muliro n'alangira Meddie nga bwatannaba kumusabako buyambi era nti ssente z'awadde Mercy kirabika azimuwadde nga muninkini we.\nAbakungu ba FIFA batuuka nga July 12 okutangaaza ku bya FUFA okwewandiisa\n'Nkomawo na buwanguzi'


Bukedde Online - ‘Omwana ayagala okutwala ebyange si nze mmuzaala ne nnyina akimanyi’\n‘Omwana ayagala okutwala ebyange si nze mmuzaala ne nnyina akimanyi’\nEnsi egudde eddalu: Abeebyokwerinda bafuuka...\nJORDAN Ssebuliba Kiwanuka 40, atabuse lwa byabugagga bya kitaawe Mohan Kiwanuka Musisi 69, n’atuuka n’okukimuteekako nti, aliko ekikyamu ku mutwe nga takyasobola kubiddukanya, nga ky’ayagala kwe kwekomya obugagga bwa kitaawe.\nMohan Kiwanuka ne mukyala we Maria Kiwanuka mu maka gaabwe e Kololo. Wansi mu katono ye, Jordan Ssebuliba Kiwanuka kitaawe gw’agamba okwagala okweddiza ebyobugagga bwe.\nSsebuliba era yatutte ekiwandiiko mu Kkooti enkulu n’agisaba emuwe olukusa obuddukanya ebyobugagga bya Kiwanuka byonna ng’agamba nti, takyasobola kubiddukanya bulungi olw’obuzibu bw’alina ku mutwe.\nKyokka Kiwanuka agamba nti, wadde Ssebuliba akulidde mu mikono gye naye si y’amuzaala.\nYayongeddeko nti, Ssebuliba by’akola biraga nti, asobola okumutta oba okumutuusaako obulabe kubanga ayagala byabugagga kitaawe ono by’akoleredde n’okubikuuma okumala emyaka.\nKiwanuka Musisi ye bba w’eyaliko minisita w’ebyensimbi, Maria Kiwanuka. Mutuuze mu Prince Charles Drive e Kololo poloti 15.\nMusajja mugagga ng’alina kkampani eziwera 33 omuli n’amakolero mw’addukkanyiza emirimu gye egy’enjawulo.\nMutuuze w’e Kololo gy’alina 12 Bukedde Ssande September 15, 2019 FAMIRE amaka era musajja mukkakkamu akuumye erinnya.\nEMISANGO MU KKOOTI\n“Ssebuliba si mwana wange - Kiwanuka”\nKiwanuka agamba nti, “Si nze taata wa Ssebuliba amuzaalira ddala era nnyina Beatrice Luyiga akimanyi bulungi nti kitaawe mulala.\nObuzaale bwa Ssebuliba mbaddenga mbubuusabuusa okuva lwe yazaalibwa. Nnyina Luyiga yaliko muganzi wange nga muwandiisi mu ofiisi emu gye nali nkolamu e Ntebe. Yazaala Ssebuliba mu musajja mulala.\nNange yaliko muganzi wange nga namuzaalamu abaana bana. Nasalawo obutagoba Ssebuliba era akulidde mu mikono gyange ng’oyinza okulowoza nze kitaawe amuzaalira ddala.\nMbadde simusosola nga mmutwalira ddala ng’omwana w’omuntumbwe zange.\nMmusomesezza mu masomero agakyasinga okubeera amalungi mu ggwanga ng’asomedde wamu n’abaana bange, oluvannyuma nabatwala ebweru w’eggwanga.\nSsebuliba namutwala UK gye yasomedde n’afuuka looya. Ng’amalirizza emisomo yakomawo mu ggwanga mu 2003.\nNg’enkola yange bw’ebeera, buli mwana eyadda namukwasa emmotoka emuyambeko mu by’entambula.\nNe Ssebuliba namuwa eyiye mw’atambulira ng’agenda ku mulimu Saakoma kw’ekyo, namukwasa mukwano gwange looya nga y’omu ku basinga okukola obulungi mu ggwanga ayongere okumutendeka akuguke.\nWabula Ssebuliba yanswaza bwe yatuukayo yatandika okukyusa bakasitoma abajja mu ofiisi ng’abeeteekako n’abafuula ababe nti, y’abakolako ku buzibu bwabwe ku ssente entonotono ekyamuviirako okulemwa.\nEkifo kya Seven Trees e Kololo, Jordan Ssebuliba ky’abadde addukanya\nSSEBULIBA OKUMUSIIMUULA KU BIWANDIIKO KYE KYAMUTABULA\nSsebuliba nali mmutaddeko nga ye muwandiisi era nga y’omu ku bavunaanyizibwa ku kuddukanya ebyobugagga byange.\nKyokka nasalawo okumuggyako obuvunaanyizibwa kubanga kinkakatako nga dayirekita ne nteekako kkampuni ya Buwule and Mayiga Co. Advocates be nakwasa obuvunaanyizibwa.\nNassaako ne mukyala wange Maria Nabasirye Kiwanuka nga ye dayirekita.\nKino kirabika bye bimu ku byamutabula n’atandika n’okwogerera mukyala wange Maria Kiwanuka amafuukuule ng’agamba nti, y’atandise okukola enkyukakyuka zino.\nEra wano w’asinziira okugamba nti, nnina ekikyamu ku mutwe nneetaaga kutwalibwa Butabika.\nWabula okukyusakyusa abavunaanyizibwa ku byobugagga byange nkyesalirawo nga nakikola mu kweyagalira.\nOlaba Ssebuliba yatuuka n’okuwawaabira kkampuni zange nga bwe zibbirira omusolo era byonna babinoonyerezaako ne kizuulibwa ng’abadde atukonjera.\nSsebuliba mmuwadde ekitangaala mu bulamu bwe naye mu byobugagga byange si dayirekita oba talinaamu migabo.\nEra obuvunaanyizibwa bwe nali mmuwadde nga ye muwandiisi wa kkampuni nabumuggyako.\nWabula wadde ampise aliko obuzibu ku mutwe sijja kumutwala mu kkooti nti mmuwawaabira okwonoona erinnya lyange.\nKIWANUKA AGOBA SSEBULIBA OKULINNYA MU MAKA GE\nSsebuliba mbadde simusosola nga mbadde mmutwala nga mwana wange. Naye kyampitiriddeko okulaba ng’antwala mu kkooti. Omuntu akola ekintu nga kino asobola bulungi okukukola ekikyamu.\nMpulira omutima gwange gumwekengera nga mu kiseera kino mmutya. Agende abeere eyo ne baganda be era sikyasobola kubakkiriza kuyingira mu maka gange. Wano nninawo abantu bange bangi ne mukyala wange.\nWadde Ssebuliba agamba nti, emyezi mukaaga nga namugoba awaka wange naye giri myezi ebiri bukya ensonga zino zibalukawo, nga nakikola kubanga mmwekengera.\nWabula sejjusa kumukuza kubanga abantu bangi bayambibwa naye babeera n’embeera za njawulo.\nAmaka ga Kiwanuka ag’e Kololo.\nSSEBULIBA AFUNA ERINNYA LY’EKKOBE\nErinnya lya Ssebuliba lino, muganda wange Abbot Ssebuliba ye yalimutuuma ng’amubbulamu erinnya lye wabula ng’amaze kufuna lukusa okuva ewange.\nNnyina Luyiga akimanyi bulungi, era kino Kiwanuka yakijulizza mwannyina Bert nti naye akimanyiiko.\nWabula erinnya lya Kiwanuka, omuvubuka Jordan ye yasalawo n’alyetuuma ku lulwe era ne limukalako. Mu mbeera yaffe ey’ekiddugavu tetugobaganya baana.\nObutakkaanya buva ku Ssebuliba kuwamba byabugagga byange ng’ayagala kubyekomya nga nkyali mulamu.\n1 Yeeremeza ku ttaka lyange eriri ku poloti 21-29 ku Golf course kwe yateeka ekifo awakolerwa emikolo kw’amaze emyaka 10.\n2 Endala poloti 10 eri ku Akii Bua Avenue e Nakasero.\n3 Ettaka lyange eddala lye yeezingako liri Ssonde kumpi ne Namugongo nga liweza yiika 200 nga Ssebuliba ayagala kulyekomya nga yalikwasa dda kkampuni okulitunda.\n4 Ettaka lyange eddala lya Bwerenga Estates.\n5 Ekifo ekitegekerwamu emikolo ekya Seven Trees kinene gaggadde nga Ssebuliba akitegekeramu emikolo omuli embaga ng’omwaka abadde akifunamu obukadde 600 kyokka nga zonna azeekomya nga tewali wadde ennusu egenda mu kkampuni.\nEkiseera kyatuuka kkampuni ekivunaanyizibwako eya Visa Investment Ltd ne baagala okukiddukanya kyokka Ssebuliba n’akigaaniramu.\nEkiseera kyonna abaddenga agamba nti, ekifo nakimuwa kyokka nga bw’omusaba obukakafu obulaga nga tayinza kubukuwa.\nYasalawo okuteekako envumbo n’antangira okukikoleramu ebyange wabula oluvannyuma kkooti yagiggyako.\nOkumanya Ssebuliba abadde yanswaza mu bakungu omwali eyaliko Ssaabalamuzi Wako Wambuzi eyansaba ekifo okutegekeramu omukolo era ne tukkaanya ne Ssebuliba obutaleetawo mukolo mulala.\nNamala ekiseera nga mmujjukiza ku mukolo guno nga saagala ategekerewo mukolo mulala kutabangula bantu bange.\nKyokka kyampitirirako omukolo gw’abakungu okwali n’ababaka b’amawanga bwe gwali gugenda mu maaso, embeekuulo y’abagole n’eyingirawo nga bakuba ebivuga n’okuwogganira waggulu.\nKyokka Ssebuliba yaddukawo n’agenda mu kifo ekirala. Ekirala buli kiseera mbaddenga mu kuwoza misango nga KCCA n’ekitongole ekivunaanyizibwa ku by’obutonde bw’ensi nga bannenya olw’amaloboozi agabuutikira ekitundu kyokka nga kyetooloddwa abantu ab’obuvunaanyizibwa omuli abakungu n’ababaka b’amawanga abasulawo.\nKiwanuka (ku kkono) ne looya we, Kawule.\nAMPAABIDDE EMISANGO EGIWERA\nSsebuliba ampaabidde emisango egiwerako mu kkooti kyokka abeera tannaba kugiggusa ate n’abakira emirala.\nAzze akola effujjo ng’ateeka envumbo ku byobugagga byange. Era lumu yasalawo ebyobugagga byonna babiteekeko envumbo kyokka kkooti ne bakizuula nga by’akola bikyamu ne bagiggyako.\nOmusango ogumu guli kufayiro no. 535 /2019 ng’annanga bwe mmugoba mu kifo w’akolera emikolo.\nAgamba nti, bwe mba njagala okumusengula mu kifo w’ateeka emikolo, nnina okumuliyirira akawumbi kubanga yasimbawo ebimuli era mbeera mmufi iriza.\nNNINA OMUKYALA OMU\nKiwanuka yagambye nti, nnina omukyala omu era namuwasa ne tusiba empeta mu Amerika.\nAbalala bwe baba gyebali beetuuma bwetuumi. Era tubadde naye okumala emyaka gyonna 33 nga tetulina buzibu era abaana bonna abamanyi.\nMARIA KIWANUKA KY’AGAMBA\nKyannaku nti, twawukanye mu bukulu kyokka tubadde wamu n’abaana bano okumala emyaka 33 gye nnaakamala mu bufumbo bwange.\nAbaana bano mbadde sibalinaako buzibu bwonna kubanga baana ba baze nga nnina okubaaniriza.\nEra Ssebuliba abadde mufumbo kyokka ng’asitula famire ye n’agireeta ewange ne basiibawo ne balya okunywa n’okunyumirwa embeera nga tewali buzibu bwonna.\nOlumu abadde aleeta abaana be ne basiiba awaka nga bazannya n’okuwuga n’abanona w’ayagalidde. Kati bino byonna binnuma okubeera nga tetukyakwatagana.\nLOOYA WA KIWANUKA KY’AGAMBA\nFrancis Buwule owa Buwule and Mayiga Co. Advocates agamba nti, kyannaku abantu okwagala okusikira bannaabwe nga bakyali ku nsi.\nYagambye nti, Ssebuliba wadde azze awaaba emisango kyokka ekituufu kizuuliddwa.\nWabula emisango egisooka abadde awaaba yekka, kyokka bwe baamugamba agende mu kkooti y’ebyamaka yatuukayo ne bamukunyizaayo nga bamugamba bw’atali muka Kiwanuka kubanga ye mwana atalina kuwaabira kitaawe nga bw’atalabirira nnyina.\nYaddayo n’afumba obwongo n’akola okuwaaba okulala nga kuliko maama we Luyiga ne bato be bonna kye ndaba nga yabakolera ttima okubateeka mu misango gye.\nAgamba nti, omusajja bw’akuzaalamu omwana tekikufuula mukazi we. Wabula muyinza okubeera n’abaana omusajja n’abalabirira.\nJORDAN SSEBULIBA KY’AGAMBA\nBw’aba taata bw’asazeewo nga bw’ayogedde nti si y’anzaala sirina bingi bya kwogera.\nTaata abeera taata kati ebyange bitono ddala. Bwe kiba nga bwe kityo bwe kiri nange saaliyo nga bantonda.\nNnina ensonga lwaki nagenda mu kkooti naye nga si bintu bye byantwalayo.\nJORDAN Ssebuliba Kiwanuka\nAloopye ekitongole ky'emisolo mu mbuga\nPoliisi eragidde Zaake okuddamu okweyanjula


Mukuume empisa mu mizannyo, Katikkiro Mayiga akunze ab'eKyanamukaaka ne kyesiiga - Watchdog Uganda\nin Football, Luganda, National, News, Politics, Sports\nKatikkiro Charles Peter Mayiga wakati ne Richard Sebamala eyategese ekikopo kya Sebamala Cup\nKATIKKIRO wa Buganda Charles Peter Mayiga akunze abavubuka bulijjo okukuumanga empisa mu mizannyo, kyagamba nti kye kikulembera obuwanguzi bwa tiimu mwe bazanyira saako nabo nga abantu.\n“Empisa kintu kikulu nnyo mu mizannyo kubanga bangi abalemeddwa okufuna mu mizannyo lwa mpisa mbi nga ate ebitone babilina” Omukuuma ddamula bwe yategezezza.\nOkwogera bino yabadde aggulawo ekikopo ky’omupiira ekimanyiddwanga SEBAMALA CUP eky’ategekeddwa eyawangula ku kifo ky’obubaka bwa Palimenti mu kitundu kye Bukoto Central Richard Sebamala.\nEkikopo kino kitegekebwa buli kiseera mazuukira ga Kristo mu kitundu kye Bukoto Central era nga kyetabiddwamu amatiimu okuva mu miruka 9 ne tiimu 11 okuva mu magombolola 2 okuli Kyanamukaaka ne Kyesiiga.\nKatikkiro Charles Peter Mayiga ne Richard Sebamala Wakati nga batuuka ku kisaawe\nKatikkiro era yanyonyodde abavubuka nti balina okukozesa emizannyo gino egitegekebwa abakulembeze baabwe nga omukisa okusobola okwegatta, okusanyuka, ebyenfuna saakon’okuzimba ebitone byabwe basobole okubifunamu.\nEyategese ekikopo kino Richard Sebamala yagambye nti kawefube ono amutaddemu obukadde bw’ensimbi za Uganda 10 nga muno mugenda kubaamu ebirabo ebikalu saako ne nsimbi enkalu eri abawanguzi.\nYanyonyodde nti empaka zino zakwetabamu tiimu z’abakyala saako n’abaami, wabula n’alabula amatiimu aganetaba mu kukola effujjo wakati nga emizannyo gigenda mu maaso nti gakuwanduukululwa mu mizannyo amangu ddala.


Bukedde Online - Basomesezza abajaasi ku ngeri y'okutangira ebikolwa ebityoboola eddembe ly'abantu\nOmuyizi afiiridde mu kabenje e Naluvule\nOLUVANNYUMA lw’okubalumiriza okubeera emabega w’ebikolwa ebityboola eddembe ly’obuntu, watandikidwaawo kaweefube w’okusomesa abakkessi b’amagye mu ngeri eyenjawulo.\nKaweefube ono akulembedwamu ekitongole ky’amawanga amagatte ekivunaanyibwa ku kutumbula eddembe ly’obuntu mu Uganda ki ‘United Nations on Human Rights in Uganda’\nAtwala ekibiina kino, Nicole Bjerler, yasinzidde ku kitebe kya minisitule y’ebyokwerinda e Mbuya mu kuggulawo omusomo gw’ennaku essatu ku Lwokubiri, n’ategeeza nti newankubadde wabaddewo ebikolwa by’okutyoboola eddembe ly’obuntu, wabaddewo okukendeera mu misango bw’ogeraageranya n’ebiseera ebyayita.\nCol. Sserunjoji Ddamulira, eyakiikiridde akulira ekitongole kya CMI mu ggwanga, Brig. Abel Kandiho, mu musomo guno yatenderezza aba United Nations on Human Rights in Uganda, olw’okubalowozaako ne babaleetera emisomo nga gino.\nSserunjoji era yakubirizza abaasomeseddwa okuwang'ana ekitiibwa okusobole okuzimba omutindo nga baddukanya emirimu gyabwe kubanga, UPDF ggye lya bantu.\nYe akulira eby’eddembe ly’obuntu mu kitongole kino, Monalisa Nowe Kakono, yategeezezza nti ekigendererwa ky’omusomo guno kwongera kukendeeza ku kutulugunya abantu naddala mu biseera by’ebikwekweto eby’enjawulo.\nBino bigenze okubaawo nga n’akulira ekitongole kya Poliisi mu ggwanga, Martin Okoth Ochola, yakavaayo n’alabula basajjabe okwewala okutyoboola eddembe ly’obuntu nga bakola emirimu gyabwe.\nOchola bino yabyogeredde ku ttendekero ly’abaserikale ba Poliisi e Bwebajja ku Lwokubiri, bwe yabadde aggulawo omusomo gw’abaduumizi ba Poliisi (RPCs) mu bitundu eby’enjawulo nga gwetabidwaamu n’abakulira ebitongole bya Poliisi eby’enjawulo (Department Directors) nga gwakumala ennaku nnya nga guyinda.


Bukedde Online - DDWADDWADDWA munyivu olw’abazannyi mu Olympics obutalabirirwa ne basubwa emidaali\nDDWADDWADDWA munyivu olw’abazannyi mu Olympics obutalabirirwa ne basubwa emidaali\nAni atta aba bodaboda e Luweero mu ngeri...\nAbagaana okutoola Zakah mulinde Allah - Muzaata...\nABAZANNYI abaagenda okukiikirira Uganda mu mizannyo gya Olympics e London baazannye badwadwalikana era bwe batyo ebintu ne bitabagendera bulungi.\nABAZANNYI abaagenda okukiikirira Uganda mu mizannyo gya Olympics e London baazannye badwadwalikana era bwe batyo ebintu ne bitabagendera bulungi. Omuddusi w’emisinde omwatiikirivu Moses Kipsiro yadwadwalikanye nnyo olwa Gavumenti okukolanga ebisuubizo n’etebituukiriza, kye yagambye nti nakyo kyabakotoggedde ne batakola bulungi mu Olympics.\nKipsiro yakukkulumye nti bwe yaleetera eggwanga ekitiibwa nga aliwangulidde emidaali ebiri egya zaabu mu mizannyo gya ‘Common Wealth’, Gavumenti yacamuukirira n’emuwa ebirabo ebisuubize nga kwe kumuzimbira ennyumba eteng’eenya era n’okumugulira kapyata w’emmotoka.\nYagambye nti yagenze mu Olympics ng’omutima gumwefundikidde kubanga ali nga eyasuubizibwa empewo ebyamusuubizibwa tabifunanga. Okusuubiza eby’empewo, kye kimu ku ebyo ebyonoonye ennyo eby’obufuzi mu ggwanga. Abantu bangi mu bitundu by’eggwanga ebitali bimu baasuubizibwa okuweebwa eggulu n’ensi. (bababbeko obululu bwabwe), naye na buli kati bawooba buwoobi, ebisuubizo tebituukirizibwanga.\nNaye ate okusuubiza empewo bwe kutuuse ne mu byemizannyo awo ne gujabagira nga ogw’omunafu azadde kaliira. Era bwetyo Uganda mu Olympics kyenkana yaakuvaayo ngalo nsa ng’ogusima ebbumba! Nga eky’abazannyi okusuubizibwa ebirabo ne bitabaweebwa okyakitadde ku bbali, ate waliwo n’eky’okusuubiza ensako ensava nayo n’etebaweebwa.\nAbaagenda mu Olympics baagenda n’essuubi ery’okufuna ensako ensava eneebasobozesa okwetaba obulungi mu z’emizannyo egyo nga tewali kye bajula. Abazannyi ensako bafunye nkapa nnyo wabula ate yo ensako ensava n’eweebwa olugana lw’abakungu ababateekebwako nti bagende bakube mu ngalo nga Uganda ewangula emidaali.\nNewankubadde emidaali tegyawanguddwa nga abazannyi emitima gibeetippye olw’okuyisibwa obubi, kyokka bo abakulu ababadde beefunira ensako ensava, ebintu byabagendedde bulungi era kati be batendereza empaka za Olympics nga bwe zaabadde ennyuvu.\nKipsiro agamba nti Uganda ejja kulwawo okukulaakulana mu by’emizannyo kubanga ensimbi ezaalyeyambisiddwa okukulaakulanya emizannyo, zeezo ezibbibwa era ne ziddiibuudirwa ku lugana lw’abakulu abawerekera ttiimu z’abazannyi, okugenda okuzikubira mu ngalo. Era awo Dwaddwaddwa Mumansa we nkikinalira n’embuuza nti abakulembeze baffe ani eyabalogera mu kusuubiza empewo?\nYe kigasa ki okusindika olugana lwa boofi isa bawerekere ttiimu bagende beefunire ku nsako ensava kyokka yo ttiimu yaffeekomewo engalo ensa ng’emidaali gya Olympics giremeddeyo? Kitalo!\nMunyiivu olw’abazannyi mu Olympics obutalabirirwa ne basubwa emidaali\nAbadde yeeyita mutabani w’omuduumizi wa poliisi bamukutte


Bukedde Online - Abazannyi b'omupiira bokka tebasobola kweyimirizaawo\nAkacamuukiriro kabasubizza ekikopo\nAbazannyi b’omupiira bokka tebasobola kweyimirizaawoNKUBUULIRA\nNZE ebbanga lye mmaze mu mupiira, ndabiddemu ebirungi bingi n’ebibi ebiwera era kati ndi mukulembeze ate omusomesa waagwo. Kino kimpa enkizo okukubuulira ng’omukugu okusinziira ku bumanyirivu bwe nnina n’ensonga lwaki tuli batono abakyalina embavu ezoogera ku mupiira.\nNabadde ku mukutu gwa leediyo ogumu nga kuliko pulogulaamu eyogera ku mbeera y’abazannyi b’omupiira. Abawagizi n’omukubiriza wa pulogulaamu baabadde ebirowoozo babikubaganya naye nga gye bawunzikira bagamba nti abazannyi tebeetegekera, abalala nti ssente baazikozesa bubi n’ebirala bingi. Ka nkozese omuko gwange guno mbannyonnyole.\nWaliwo abalowooza nti omupiira bagutandikira mu masomero oba ku byalo mu myaka emito. Abamu bazannyi abato balemwa n’okusoma olwa puleesa emussibwako mu mupiira era ebintu ebimu abivaako si lwa kwagala naye olw’amateeka g’omupiira. Amateeka omuli; obutanywa bitamiiza, okwesonyiwa eby’abakazi, amasanyu, okwewala mikwano gy’abawagizi egimu, obulungi ,okwebaka amangu n’ebirala gakukugira okukola awalala n’osigalira kubeera mu nnyumba yo.\nOmuzannyi abeera n’embiranye n’abawagizi ba ttimu endala nga tebamwagala ekimukugira okukola emikwano n’okukolera mu bifo eby’olukale nga Owino oba awalala kuba abeera wa njawulo mu bantu. Embeera bwetyo ekuleetera obutakola mirimu mirala kuba omuzannyi aba wa njawulo era ebiseera ebisinga akugirwa amateeka ga ttiimu mw’azannyira.\nKy’ova olaba nga mu Bazungu, abazannyi babeera ne bamaneja nga be babatambuliza bizinensi zaabwe. Omuzannyi akozesa maneja emirimu gye ne gitambula era agenda okunnyuka omupiira nga mugagga era asobola okweyimirizaawo. Wano ewaffe, abazannyi beefaako bokka ate nga n’ensasula ya wano mu Afrika mbi nnyo. Nsambye omupiira emyaka 30 miramba naye ne kati nkyabanja Express ng’omuzannyi era ne ngibanja ng’omutendesi ssente ezisoba mu bukadde\n6. Mu Uganda, amateeka manafu era owoza n’omuntu alina ssente kale nga kyangu okukuvuluga. Ekirala edda, tetwalinanga ndagaano era ng’abakungu ba ttiimu bakozesa omukisa ogwo okukulyazaamaanya n’okulambuza abazannyi nga basatu poloti nti bw’obwegattako, bajja kugikuwa.\nAbamu twerwanako nyo okufuuka kye tuli naye bannaffe bangi bafudde si lwakuba nti tebaalina magezi naye nga ssente tezimala. Nga tosobola kugulako plot n’ozimbamu n’osigazaako z’olyako ng’ate toyiza kukola mulimu mulala elw’empisa z’omupiira. Emyaka ne gigenda, ogenda okwetegereza nga tolina w’oyiza kukola mu myaka 38 ate ng’olina n’abaana, opangisa.\nAbazannyi be muwaana kati ne bwe banaagula poloti ne bazimba, bayinza okuzitunda baavuwale kuba ennyumba emu oba bbiri tezisobola kukugaggawaza? Nze nnina enyumba 27 naye era tezimala era ngattako obusomesa naye ate aguze poloti n’ennyumba bbiri nga takyazannya tayinza kumalako.\nFUFA erina ekuvaayo n’essaawo SACCO y’abazannyi nga ne bwe bannyuka, balinayo obuyambi ebbali ekitali ekyo, abazannyi bali bubi. Magogo akoze kinene nnyo okugoba abaagusambako ku milimu gyabwe n’abasikiza abato ne yeerabila nti nabo tebalina musingI. georgesimlala@gmail.com 0702129092


Nsaba Katonda nzaale abalongo\nSipiika Nelson Kawalya akuutidde baminisita ba Buganda abaal... 13 hours agoAbali mu ntobazzi be balabe baffe 16 hours agoEjjoogo: Kitende S.S emezze Zana mu fayinolo ya Copa Cocacol... 16 hours agoKamuswaga ajaguza emyaka 9 ng’alamula 16 hours agoKamuswaga ajaguza emyaka 9 ng’alamula 16 hours agoBasabye Minisita agobe Loodi Meeya 16 hours agoGavumenti yeeyamye okukolagana ne Katikkiro Mayiga 16 hours ago'Mukyala wange emiggo gy’ankuba gingobye awaka' 16 hours agoNnamukadde aleppuka na gwa kutigaatiga bwana buto 16 hours agoOmusuubuzi afeze owa ‘Mobile Money’ 1 day ago\nNsaba Katonda nzaale abalongo Jul 23, 2012 Nakawooya\nOMULANGIRA andaze omukwano era nsaba Katonda ampe oluzaalo lwa balongo nange mmuweese ku kitiibwa kya Ssaalongo kuba nabulwa engeri gye nnyinza okumwebazaamu. Nze Faridah Nakawooya, mbeera Kibuli. Omulangira wange ono mmulaba nga kirabo kye nnafuna okuva eri Katonda. Mwami mukkakkamu nnyo, era akwata mpola ensonga ze. Mmaze naye emyaka mukaaga naye amazima sinnamulabamu mize gye mpulira bakyala bannange nga bakaaba mu maka. Tanjuza era nange mmusuubiza okubeera omukyala omulungi olubeerera nga simuswazizza. Ampadde ebirungi bingi nga muno mwe muli n'ab’ekika kye okunjagala ennyo nga mukyala we. Nnoonyezza ekirabo kye nnyinza okumuwa kimbuze era nasazeewo kusaba Katonda ampe abalongo kuba teri kitiibwa kisinga ekyo mu bufumbo.


AKASATTIRO MU KISENYI, BAZUDDE EKIGAMBIBWA OKUBA BBOMU – CBS FM\nin Amawulire, blog, Features\nWabaddewo akasattiro e Mengo Kisenyi okumpi ne paaka ya taxi, abakolerawo bwebagudde ku kintu ekiteeberezebwa okuba bbomu nebabuna emiwabo.\nEkintu kino kiwalirizza abakulembeze okuyita ekitongole kya poliisi ekitegulula bbomu, era wayise eddakiika mbale nebagya okweekeneenya embeera.\nOkusinziira ku Lukwaago Saadi nga Ono ye ssentebe wa Muzaana Zone Kisenyi , ekintu ekibadde kisuuliddwa wabweeru wa paaka eno eteeberezebwa okuba bbomu era abasirikalle batuuse mangu nebakiggyawo embeera nédda mu nteeka.\nAmyuka omwoogezi wa poliisi mu Kampala nemirirwaano Luke Oweyisigire ategeezezza nti basobodde okukola ekisoboka okutuuka amangu okutaakiriza embeera, naasaba enkolagana wakati w’abntu n’ebitongole by’okwerinda okugenda mu maaso, bwewabaawo kyebekengedde bagitemyeko mangu, era ategezezza nti ekintu ekyo bakyakyetegereza.\nMu ngeri yému ebitongole by’okwerinda okwetoloola eggwanga biriko abaana abasoba mu 80 abagiddwa mu bifo ebyenjawulo,nga kigambibwa nti ababadde babalabirira babadde nekigendererwa ekyokubayingiza mu butujju.\nPoliisi etegeezezza nti eriko Sheikh Rwangabo omutuuze we Kasengejje gweyigga, eyagitebuse nadduka oluvannyuma lwokumanya nti yetaagibwa abeeko byannyonyola ku baana bano.\nAyogerera poliisi mu ggwanga Fred Enanga, asinzidde Naggulu ku kitebe kya poliisi ekikulu olwa leero nategeeza nti bongedde okufuna obujulizi obuwerako ku Bantu abakyaamu, wabula nga bakyekukumye.\nEnanga agambye nti baliko nábantu babiri okuli Isma Kaija ne Muhammed Ssewakiryanga abakwaatiddwa poliisi okuyambako munkunoonyereza, nga kigambibwa babadde bayambako Sheikh Rwangabo okuwandiisa abaana bebayingiza mu bikolwa ebyekko.


Bukedde Online - Buchaman kyaddaaki azuukidde!\nEyakutte omukazi ku bisambi bamutanzizza...\nMaama eyakubye abasajja amabeere mu maaso...\nOMUYIMBI Buchaman yakuba ennyimba nga ‘‘Abakyala lwaki temummattira, Kyagula Ssada, Bannakampala’’ n’endala.\nBwe yava ewa Bobi n’agenda ewa Sipapa eyamukwata ku mukono kyokka nayo teyalwayo n’addukayo.\nW’osomera bino nga Buchaman azzeemu okwaka abamu kye baayise okuzuukira.\nYeegasse ne murasita munne Disan Mubiru eyeeyita Disan Future n’Omuzungu Darlington Regna enzaalwa y’e Norway ayimbira mu Helem Band ne bakuba oluyimba olulabula abantu okukomya okuvuluga abarasita nga babayita abamenyi b’amateeka.\nBalutuumye ‘‘Tonjooga’’. Buchaman eyeewanye obutaggwaamu yategeezezza nti okukuba oluyimba luno bagezaako okukyusa endowooza z’abantu ze balina ku Barasita era lunnyonnyola Rasita omutuufu y’ani n’emirandira gy’aba Ghetto kubanga abantu abasinga babalabanga abayaaye n’abazzi b’emisango olw’okusiba enviiri, okunywa enjaga n’okukola effujjo.\nWabula bagamba nti si buli muntu asiba enviiri nti murasita wabula oyo agoberera amateeka gaabwe ng’obutalya nnyama, obutayiwa musaayi n’obutalya bintu ebivaamu omusaayi era alina okukkiririza mu Katonda waabwe ayitibwa JAH RASTER FARI SELLASILE.\nYakubirizza abantu okukomya okubasosola n’okumuwagira addemu okufuna ku ssanyu.


Eyafera Bannayuganda mu nkola za Bitcoin akwatiddwa agezaako kuyingira Rwanda\nEyafera Bannayuganda mu nkola za Bitcoin akwatiddwa agezaako kuyingira Rwanda – Radio Simba – Ennene\nYou are at:Home » Latest News » Eyafera Bannayuganda mu nkola za Bitcoin akwatiddwa agezaako kuyingira Rwanda\nBy Mubiru Ali\t February 1, 2022 No Comments\nEkitongole kya Uganda Police Force ekikola ku kunoonyereza ku buzzi bw’emisango kyakutte John Mwangutsya, director wa Crypto Bridge African Limited ku bigambibwa nti yafera Bannayuganda obuwumbi obuwerera ddala 3.\nOmwogezi wa CID Charles Twiine, agamba nti Mwangutsya yafera Bannayuganda abasoba mu 1000 wakati wa 2018 ne 2020 nga tanabulawo.\nOkusinziira ku Poliisi, Mwangutsya yalanga ku mikutu egyenjawulo nga bweyali atunda bitcoins era nti baali bakufunamu nnyo.\nMwangutsya, yategeeza nga bizineesi ye bweyali entuufu nawa n’abantu abawerako emirimu nga agamba nti akikola ku lwa Kkampuni ya One Life company esangibwa mu Ggwanga lya Bulgaria nga eno ekola mu mobile wallets wansi wa blockchain technology. Abaweebwa emirimu bagibwa mu Kampala, Masaka, Wakiso, Kabarole, Bushenyi, Ibanda, Kagadi ne disitulikiti endala.\nBano abaweebwa emirimu balina okunoonya abantu okugula emigabo ku nnusu 1000 buli bitcoin nga babasuubizza okufuna amagoba.\nEra nti abantu abaferebwa babasaba ssente obukadde 10 buli omu nga babasuubizza okufuna amagoba ga bitundu 6 ku buli 100 buli wiiki, era babawa emitwalo 80 ekyabasikiriza okuleeta banaabwe. Bwebaweza obuwumbi bw’ensimbi bwebaali baagala nebaggalawo offiisi zaabwe.\nMwangutsya bamukwatidde mu Disitulikiti y’e Ibanda ku Sunday bweyabadde ateekateeka okufuluma mu Yuganda ayingire Eggwanga lya Rwanda.\nPoliisi esaba oyo yenna eyabibbwa Kkampuni ya Mwangutsya okugenda awe obujulizi ku Kitebe kya CID e Kibuli.\nTwiine ategeezezza Bannayuganda nti mu Yuganda temuli kitongole kivunaanyizibwa mirimu gy’enkola ya Cryptocurrency wadde okubaawo amateeka agafuga wadde okuwandiisa enkola eno ekitegeeza nti enkola eno yakifere mu Yuganda.


Bukedde Online - Ali ku kyeyo kola bino obutabbibwa ng'ozimba\nAli ku kyeyo kola bino obutabbibwa ng'ozimba\nBuubuno obusawo bw'ekivubuka obutaboola mu...\nEMBEERA gyekomye okukaluba ne Bannayuganda okwettanira okugenda okukuba ekyeyo.\nOkuzimba amaka nga gano oteekwa okuba nga wooli oba ng’olina yinginiya omwesigwa.\nAbavubuka be basinze okwettanira okugendayo era abamu beesanga balina kusooka kwetundako ebimu ku bintu byabwe okufuna ssente ezibatwala nga balina essuubi okukola babizzeewo.\nBangi bakola ne beerumya basobole okufissa ssente ze baweereza okuzimba ennyumba ku butaka bagende okudda nga balina we basula.\nBangi bafundikira tebatuukirizza kirooto kyabwe olw’obutali bwesigwa obuli mu bantu be baweereza ssente zaabwe.\nAbakugu bakuwadde amagezi g’olina okwekwata okusobola okuzimba ng’oli bunaayira oba ku kyeyo ogende okudda ng’olina entandikwa era obutabeerawo terina kubeera nsonga ekugaana kwekulaakulanya.\nOmulimu bwe guba munene kibeera kirungi okufuna omukugu n’akuyambako okulabirira bye bazimba. Asobola okubeera eyakuba pulaani y’ennyumba ng’ayitirawo okukakasa nti bakyali ku mulamwa oba yinginiya. Abazimba abamu bakola ensobi. Bafuna omubalirizi amanyiddwa nga ‘‘Quantitative surveyor’’ n’ababuulira ebyetaago byonna. Kyokka ate bayisaawo ekiseera kiwanvu nnyo ne balowooza nti bye baabalirira bye bikyakola.\nKibeera kirungi okukola endagaano wakati w’omuzimbi naawe kyongere obuvunaanyizibwa ku bazimba kuba bamanya nti basobola okuvunaanibwa mu kkooti bwe basobya.\nYinginiya Vincent Katende owa Treasure Consultants agamba nti kirungi okufuna omuntu wa famire gwe weesiga era ng’ategeera eby’okuzimba. Kyokka olina okuba ng’omusasula omusaala kuba alekawo emirimu gye n’akubeererawo n’okumuzzaamu amaanyi.\nKontulakita azimba ennyumba alina okuba ng’ayogeranya butereevu naawe ateekamu ssente, olwo gwe wateekawo asigalire kulabirira bye bazimba. Kino kikuyamba omuzimbi okukufunamu obwesige era olina okuteekawo embeera mwasobola okukufunira ng’abadde akwagadde.\nEnnyumba kirungi okugiyisa mu mitendera gyonna egy’okuzimba ng’okusooka okufuna pulaani y’ennyumba n’okufuna omukugu n’abalirira ebyetaago byonna. Kino kikuyamba n’okumanya emitendera gy’okuzimbamu ennyumba.\nWadde oli bunaayira walina okubeerawo enkola ekumanyisa omulimu gwe bakoze buli lunaku. Bayinza okukukubira ebifaananyi ne babikuweereza ku ssimu n’osobola okutambulira awamu nabo naddala nga bakozesa enkola ya WhatsApp.\nJoan Nakiboneka ow’e Magere - Gayaza eyazimba ng’akyali ku kyeyo yagambye nti mu kiseera kino waliwo kkampuni ezimanyiddwa mu mateeka z’osobola okusindikira ssente ne bakuzimbira ennyumba nga bw’osasula ku kibanjampola.\nEkirungi kya kkampuni ezizimba nnyingi zirina enkola y’okukwasa abantu ennyumba nga ziwedde. Kino kikuyamba okukuzimbira ennyumba ng’eteredde bulungi nga bwe wayagala. Basobola n’okufuna poloti mu kifo ky’oyagala olw’ensonga nti balina okukuuma erinnya.\nAgamba nti ennyumba z’abapangisa ze nnungi okuzimba nga toliiwo kuba zikola ssente ate ng’abazirabirira ne bwe batakusasula bulungi era ozisangawo.\nEkirungi bakuwa ekiseera ky’osasuliramu era mu myaka ebiri w’okomerawo babeera bakukwasa bisumuluzo bya nnyumba yo.\nKu wooluganda n’emikwano, Nakiboneka agamba nti ekisinga obukulu kwe kufuna omuntu omwesigwa era ategeera bye bakola. Kyokka ab’emikwano okulumirirwa kutera kuba kutono, wadde nga n’owooluganda bw’asalawo okukubba takulekerawo. Oluusi owooluganda ayinza n’obutakubba, kyokka olw’okuba talina bukugu ne bamala gazimba ne kibaleetera okutabuka.\nMoses Kamoga agamba nti tasemba muntu yenna kugula poloti nga taliiwo kuba tasuubira nti waliwo asobola okumusiimira okusinga ye. “Kizibu okumanya oba nga ddala ettaka lye bakugulidde lya Kabaka oba lya kyapa.\nBw’obeerawo kikuyamba n’okutunula ku biwandiiko. Ebiddirira ne bw’otabeerawo ekikulu kasita ettaka liba liryo,” Kamoga bwe yagambye.\nDennis Obbo, omwogezi wa minisitule y’ebyettaka yalabudde abali ku kyeyo okwewala okukozesa obwangu obuyitiridde kuba kisobola okubasuula mu buzibu. Yawadde eky’okulabirako ky’abantu abajja\nAbantu abalala boogedde ku nteeseganya\nMmengo kati ate etema Ssekandi enteega?


Buganda Land Board yeddizza ettaka lya Mujaguzo. | Buganda Land Board\nBuganda Land Board yeddizza ettaka lya Mujaguzo.\nEkitongole Ky’obwakabaka ki Buganda Land Board olwaleero kikubye olukomera ku mbuga ya Kawuula ku Mujaguzo e Kabowa okukugira abatamanyangamba ababadde besomye okumalawo ettaka lino.Kawuula ye mutaka akuuma engoma Kawulugumo ng’eno Kabaka gy’alamusa buli lw’alabikako eri obuganda.\nOlukomera olwateredwa ku ttaka lya Mujaguzo akulitaasa ku banakigwanyizi.........\nBuganda Land Board okukola kino kiddiridde police okukwata omuvubuka Robert Lusambya abadde yeefudde ekyonga okutunda ettaka lya Mujaguzo newankubadde nga talirinaako bwa nnanyini.\nEmabega y'enjumba ŋŋoma za Mujaguzo mweziterekebwa.\nOno abadde yerimbika okubeera omukozi mu kitongole kya Buganda Land Board n’aguza abantu ettaka lya Mujaguzo newankubadde ng’ettaka lino lya nnono era nga teritundibwa.\nBw’abadde akubiriza omulimu gw’okubugiriza embuga, Kawuula aliko Frank Magala Lwembaawo etegeezezza abo bonna ababadde baazimba oba abapangisa ku ttaka lino okulyamuka mbagirawo. Abategeezezza nti ettaka lino lya nnono era abo bokka abalina obuvunaanhyizibwa obwekuusa ku nnono bebalina obuyinza okusigala mu kifo kino.\nEmbuga ya Kawuula y’emu ku zisinga obukulu Kubanga mwe mubeera enyumba y’engoma Kawulugumo Ensajja emu ku ezo Kabaka z’akuba buli lwaba alabiseeko eri Obuganda mu mukolo ogumanyiddwa nga Okulamusa Mujaguzo.\nEbikwata ku ŋŋoma za Mujaguzo.\nMU Buganda mulimu Bakabaka ba mirundi esatu. Waliwo Kabaka atuula ku Nnamulondo, ‘Kabaka’ w’emizimu n’emisambwa ayitibwa Kateebe wamu ne Kabaka atayogera.\nKabaka atayogera z’eng’oma Mujaguzo ezirina Olubiri e Kabowa mu Kyaddondo.\nEkiyitibwa Mujaguzo ziba ng’oma eziwerako ezeegatta okuvaamu obubaka obumu obw’omwanguka. Zikubibwa mu nnaku ne mu ssanyu.\nMu nnaku nga Kabaka alangirira olutabaalo nga Ssekabaka Chwa II bwe yakola mu 1897 ng’agaba olutabaalo lw’e Bukaleeba oba mu ssanyu nga waliwo Omulangira oba Omumbejja azaaliddwa.\nMujaguzo wadde nnyingi naye enkulu ziri bbiri, Kawulugumo ng'eno y’engoma ensajja ne Namanyonyi eyogerwako ng'engoma enkazi oba mukyala wa Mujaguzo Kawulugumo.\nE Kabowa Kawulugumo ne Namanyonyi buli emu erina Olubiri lwayo. Kawulugumo ekuumibwa Omutaka Kawuula ow’Olugave ava mu ssiga lya Kasoma Nakatanza era be bagikuba ate Namanyonyi ekuumibwa Omutaka Kimoomera ow'Obutiko wabula era ekubibwa kika kya Lugave.\nNg'omwami n'omukyala bwe batambula bombiriri, ne Mujaguzo zino zitambulira wamu.\nKabaka Kintu bwe yali akola omukolo gw'okumala abalongo be yazaala mu Nambi Nantuttululu, yatuma Ssebuganda Namuguzi ow'Empologoma aleege eng’oma bbiri ezinaakubwa ku mukolo.\nMujaguzo eyitibwa Kanabba.\nZino zaavuga nnyo era buli eyali ku mukolo n'anyumirwa era omukolo olwaggwa Kabaka Kintu n’agamba nti, ‘Zino tezibadde ng’oma wabula mujaguzo’, era erinnya Mujaguzo we lyava.


Bukedde Online - Mmengo yeeganyi abali ku ttaka ly’eggombolola e Kakeeka\nPoliisi eremeddwa okutwala fayiro y’omusango gwa Kaweesi mu kkooti...\nAbattakisi beegugunze olw’okuggala oluguudo lwa Luwum\nMmengo yeeganyi abali ku ttaka ly’eggombolola e Kakeeka\nPoliisi eddemu okugezesa aba bbaasi\nBatandise ensawo y’essiga\nAdded 9th January 2012\nEKITONGOLE kya Kabaka ekya Buganda Land Board (BLB) kivuddeyo ne kyegaana abantu abali ku ttaka ly’embuga y’Eggombolola ya Kabaka ey’omukulu w’ekibuga Kakeeka.\nOmukungu avunaanyizibwa ku by’okugaba liizi mu BLB, Lamech Ssonko yagambye nti BLB terina kakwate konna n’abantu abali ku ttaka lino nti abo bonna abakyekwasa nga bagamba nga bwe kyabawa olukusa okukolerako emirimu gyabwe n’okuzimbako balimba.\nSsonko yabadde ayogerera mu lukiiko olwayitiddwa okugonjoola obutakkaanya obuli ku ttaka lino omuli n’abantu abesenza mu nnyumba y’embuga eno ababeeramu abalemesezza n’abakungu b’eggombolola okwegazaanyizaamu.\nYategeezezza nti bo nga BLB bamanyi minisita w’ebyemirimu n’abavubuka yekka okuba nga yaweebwa olukusa okulimira emiti mu kifo ekyamuweebwa nti kyokka abalala omuli bamakanika ba loole, abazimbye obuyumba bw’okukoleramu emirimu egitali gimu n’abo abali mu nnyumba y’eggombolola tebabamanyi.\n“Omutendera oguddako tugenda kujja nga tuyambibwako ebitongole eby’enjawulo ne ofiisi ez’enjawulo ne Kaggo tujje tulongoose ekifo kino kuba tumanyi kino kifo kya nnono ekitagabwako kyapa era kye kimu ku bifo ebyatalizibwa olukiiko olufuzi olwa Buganda ng’era ssinga wabaawo enkulaakulana yonna ne lukkiriza enkulaakulana ereetebwe mu kifo kino lwe lulina okuwa olukusa BLB.\nWano tumanyiiwo ebintu bibiri byokka omuli ennyumba y’eggombolola ne Nursery Bed ey’abavubuka. Abo bonna abagamba nti baaweebwa olukusa okubeerawo balina okuleeta amabaluwa agaabaweebwa kwe tuba tusinziira tulongoose,” Ssonko bwe yagambye.\nOlukiiko luno lwetabiddwamu abaami ba Kabaka aba ggombolola y’omukulu w’ekibuga omwabadde ab’emiruka, abatongole, abamu ku batuuze abali ku ttaka okuli enkaayana n’abalala abaavudde ku ssaza e Kasangati.\nOlukiiko lwaddiridde aba BLB okuleeta abakungu okuva mu kitongole kya ‘The Cross Culture Foundation of Uganda’ abaategeezezza nga bwe balina obwetaavu okuddaabiriza embuga eno efuulibwe ekifo ekiterekebwamu ebyafaayo bya Buganda ‘Buganda Museum’ ate n’okukolako ekisenge ekiteesezebwamu eky’omulembe olukiiko lwa ggombolola mwe lunaatuulanga.\nWabula ab’ekibiina baategeezezza nti ebyo baakubikola ng’abantu abalimu okuli abasulamu, ggalagi ya biroole eyassibwa okumpi n’ekifo kino ko n’abantu abagenda bazimba obufo obutundirwamu emmere n’ebikozesebwa bamaze okusengulwa.\nOmumyuka wa Kaggo, Hajji Badru Bunkeddeko yategeezezza nti ssi beetegefu kufiirwa nkulaakulana olw’abantu abamala geesenza mu bukyamu era wano w’asinzidde n’awa abatuuze n’abo abakolerako egyabwe wiiki emu yokka nga baleese ebiwandiiko ebiboogerako abatabirina basenguke mu bwangu.\nPoliisi eremeddwa okutwala fayiro...\nPOLIISI eremeddwa okutwala fayiro eriko omusango gw’okutemula eyali omwogezi wa poliisi, Andrew Felix Kaweesi mu...\nAbattakisi beegugunze olw’okuggala...\nABAGOBA ba takisi mu ppaaka enkadde abakozesa omulyango oguli ku Luwum Street bavudde mu mbeera ne bateeka akaziko...\nAb’e Namanve balaajanidde ab’ekitongole...\nABATUUZE b’e Namanve (Kireku leerwe) abali ku ttaka ly’ekitebe ky’eggaali y’omukka, balaajana oluvannyuma lw’ekitongole...\nEyeekiika mu bba wa Rema aggyeeyo...\nOMUSAJJA eyavaayo ne yeesimba mu bba wa Rema, abamu kye baataputa ng’ayagala okugootaanya emikolo gy’okwanjula,...\nMukula atutte Bryan White mu kkooti...\nBRYAN White, ebibye bibi. Kkampuni ya Capt. Mike Mukula emututte mu kkooti lwa kumuguza mmotoka ku doola 120,000...


Lwaki Ebiwandiiko bya Bayibuli eby’Edda Tebyavunda?\nBUZIBU KI OBWALIWO?: Abantu abaasooka okuwandiika Bayibuli n’abo abaagikoppolola baakozesanga bitoogo n’amaliba g’ensolo. (2 Timoseewo 4:13) Lwaki ebintu ebyo kwe baawandiikanga byali bisobola okuviirako Bayibuli okusaanawo?\nEbitoogo biyulika mangu, biggwaamu mangu langi, era bivunda mangu. Bakakensa Richard Parkinson ne Stephen Quirke abanoonyereza ku byafaayo bya Misiri bagamba nti: ‘Omuzingo ogukoleddwa mu bitoogo gusobola okuvunda amangu ne gusaanawo. Ate era omuzingo ng’ogwo bwe guterekebwa mu kifo ekinnyogovu oba bwe guziikibwa mu ttaka, gusobola okuwumba oba okuliibwa emmese oba ebiwuka, naddala enkuyege.’ Waliwo emizingo egy’ebitoogo egyazuulibwa, era egimu bwe gyateekebwa awaali ekitangaala ekingi oba mu bifo ebirimu ebbugumu, kyagiviirako okwonooneka amangu.\nEmizingo egy’amaliba gyo giba migumu okusinga egy’ebitoogo, naye nagyo gyonooneka mangu singa giragajjalirwa oba singa giteekebwa awali ebbugumu eringi, awannyogovu, oba awali ekitangaala ekingi. * Ate era ebiwuka birya nnyo emizingo egy’amaliba. Eyo ye nsonga lwaki ebiwandiiko bingi eby’edda tebikyaliwo. Singa n’ebiwandiiko bya Bayibuli byasaanawo, obubaka obugirimu nabwo bwandibadde tebuliiwo.\nENGERI BAYIBULI GYE YAWONA OKUSAANAWO: Amateeka Katonda ge yawa Abayisirayiri gaali galagira buli kabaka okukoppolola Amateeka, kwe kugamba, ebitabo ebitaano ebisooka mu Bayibuli. (Ekyamateeka 17:18) Ate era abakoppolozi abakugu baakoppolola ebiwandiiko bingi nnyo ne kiba nti ekyasa ekyasooka we kyatuukira, mu makuŋŋaaniro g’Abayudaaya mu Isirayiri mwonna ne mu kitundu eky’ewala e Masedoniya, mwalimu Ebyawandiikibwa. (Lukka 4:16, 17; Ebikolwa 17:11) Kisobose kitya okuba nti ebimu ku biwandiiko eby’edda ennyo bikyaliwo?\nEmizingo egyazuulibwa okumpi n’Ennyanja Enfu gyali gimaze emyaka bikumi na bikumi nga giri mu nsuwa ezaali mu mpuku\nPhilip W. Comfort eyeekenneenya ebyawandiikibwa eby’Endagaano Empya agamba nti: “Abayudaaya baaterekanga emizingo gy’ebyawandiikibwa mu nsuwa okusobola okubikuuma bireme kwonooneka.” Kirabika Abakristaayo nabo baakozesanga enkola y’emu. N’ekyavaamu, ebiwandiiko bya Bayibuli eby’edda ennyo byazuulibwa mu nsuwa ne mu mpuku, ne mu bitundu ebirimu ebbugumu eringi.\nEKIVUDDEMU: Ebiwandiiko bya Bayibuli nkumi na nkumi bikyaliwo, era ng’ebimu biwangadde emyaka egisukka mu 2,000. Tewali kitabo kirala eky’edda kirina biwandiiko bingi bwe bityo era nga biwangadde nnyo.\n^ lup. 5 Ng’ekyokulabirako, ekiwandiiko ekikakasa nti Amerika yafuna obwetwaze (United States Declaration of Independence) kyawandiikibwa ku ddiba. Naye kati oluvannyuma lw’emyaka egitawera na 250, kikaddiye nnyo era n’ebigambo tebikyalabika bulungi.\nEbiwandiiko bya Bayibuli Ebyafaayo ne Bayibuli


Bukedde Online - Kw’olabira omuwala omukoowu\nKw’olabira omuwala omukoowu\nAbasajja abateeka olukuunya ku bakazi baabwe...\nOno afulumya gabuguma\nABASAJJA n'abavubuka be babadde basinga okumanyika okuba abakoowu bwe kituuka ku nsonga z'okuganza abaagalwa. Wabula ennaku zino, kizuuliddwa nti n’abakyala bangi bakoowu era y’emu ku nsonga lwaki tebakyafaayo ku bantu be baganza.\nSsaalongo Augstine Matovu ow’e Ndejje - Lubugumu ono ng’abudaabuda bafumbo mu nsonga z’omukwano n’amaka agamba nti abakyala abakoowu bangi nnyo ensangi zino era nga bano bali wonna mu Kampala n'ebitundu by'eggwanga eby'enjawulo.\nMatovu agamba nti abawala abakoowu ababakwana abasinga babasanga ku mitimbagano gy’ebyempuliziganya omuli Face book, Twitter, Watsapp n’ebirala. Buno bwe bumu ku bubonero kw’olabira abakyala abaakoowa.\n1 Abakyala bano ebiseera ebisinga olw’okuba basangibwa ku mitimbagano gya yintaneeti, tebagaba nnamba ya ssimu wabula bakanya kukusindikira bifaananyi byabwe. Kino kibanguyira kuba baba bakimanyi nti omukwano gammwe tebagutwala wala era tojja kubalemerako ng’obakubira essimu buli kiseera nga bakukooye.\n2 Bazannyisa abasajja be baba baganzizza naddala bwe kituuka mu nsonga z’okwegatta mu mukwano. Bateeka omusajja mu “muudu” y’okunyuma akaboozi k’ekikulu kyokka n’akuleka ng’oyaayaana. Kino kibanyumira naddala nga bakufudde emboozi nga bali ne bannaabwe.\n3 Abakyala bano tebalaga mikwano gyabwe era tolibasisinkana nabo. Kino bakikola okukulemesa okubalondoola ng’oyita mu mikwano gyabwe ssinga baba bakukooye. Abawala bano bbo mu bwongo baba bakimanyi nti tebajja kukubererawo era nga tebalaba nsonga lwaki bakulaga ab'emikwano gyabwe.\n4 Baba beeyagaliza bokka era mu ngeri y'emu tosuubira kufuna kintu kyonna kuva gye bali. Ayagala nnyo okumuwa kyokka nga bbo tebalina ke bavaako.\n5 Bw’aba akwogerako mu mikwano gye, ajja kukuyita mukwano gwe owa bulijjo, oba ono omusajja gwe mmanyi. Kizibu okukuyita muganzi we kuba tayagala muntu yenna wadde mikwano gye kumanya nti mulina omukwano ogw’enjawulo. Kano ke kamu ku bubonero obukakasiza ddala nti omuntu gw’oli naye mu mukwano mukoowu.\n6 Abawala abakoowu tobasuubira kukwesooka kukuweereza bubaka ku ssimu oba whatsApp nga ggwe tonnabaweereza kuba beemanyi era bamanyi n’okwematira. Mu kwemanya kwe balina, tebasobola kutandika mboozi naddala ng’emboozi gye mwasembyeyo okunyumya ku mikutu be baabadde bagikomekkerezza. Naye bw’olemerako ate n’omuweereza obubaka buli kiseera, takuddamu otegeera butegeezi nti bakukooye tebaagala basajja babalemerako.\n7 Bw’oganza omuwala omukoowu, mujja kusisinkana omulundi gumu oba ebiri gyokka mu wiiki, egisukka mw’egyo giba mingi ku ye kuba pulogulaamu ze ziba mpaavu ng’alina ab’okusisinkana bangi. Wabula kino kiyinza obutakweraliikiriza kuba ebifo mw’atera okucakalira bye bimu era oba ojja kuddamu okumusangayo.\n8 Abakoowu baliwo okulemesa buli mbeera eri oyo abeera abaganzizza n'okubeeyisizaako ng’emisege, kyokka tebafaayo kuddiηηana naawe ssinga mubeera mwawukanye. Abawala bano tebafaayo oba oli wekka oba ne mikwano gyo bbo bakulumba mu buli mbeera muddi- ηηane ate tebasiba busungu ku mutima.\n9 Abawala abakoowu bapepeya n'abasajja abalala nga tebafuddeeyo oba w’oli oba toliiwo. Tabafaayo kuba tebalina buggya, mu ngeri y’emu era nabo tebawubira basajja nga babalabye n’abakazi abalala. Abakoowu bano tebalina buzibu kukubuulira basajja balala be bapepeyezza nabo n'okubaganza.\n10 Bbo kye basinga okwagala kwe kufi ibwako okuva mu basajja. Tebafaayo oba gwe ogibawadde oba basajja balala bbo kye banoonya ly’essanyu. Baganza abasajja bangi okutuusa bbo lwe beezuulira nti omuwala gwe baliko mukoowu ne bam- Ssaalongo Augstine Matovu. uleka nga nabo bakkirizza.\nEbitiisa abavubuka okuganza abalenzi n’abawala abalungi


Kawukuumi' ali mu poliisi yeetaaga okutunuulirwa enkaliriza - mukugu\nMUNNAYUGANDA omukugu mu kunoonyereza ku buzzi bw’emisango e Bungereza , Richard Musaazi, awabudde nti poliisi yeetaaga okutunuulirwa enkaliriza kuba abamu ku bagirimu basobola okwenyigira mu bumenyi bw’amateeka nga ‘’beekwese mu yinifoomu.’’\n‘’Poliisi erimu abali b’enguzi, abatemu, n’abaggye ssente ku bantu mu lugezigezi, abazibira abazzi b’emisango, abatalugunya abantu n’okukola effujjo n’ebikolwa ebirala abantu olumu bye batasobola kulaba mangu era obutafaanana na bazzi ba misango balala, abaserikale bano kyangu obutakwatibwa nga bakoze emize gino,’’ Ricahrd Musaazi bw’agamba.\nMusaazi bwe yabadde ayogera n’omusasi waffe wiiki ewedde, yategeezezza nti poliisi y’ekyasa kino terina njawulo nnene n’obubinja bw’abazzi b’emisango mu nneeyisa okuggyako nti bbo kyangu okwenyigira mu bumenyi bw’amateeka ne batakwatibwa n’okuvunaanibwa.\nMusaazi ebiriwo mu ggwanga abigeraageranya ku firimu ezimanyiddwa nga ‘The Godfather movies’ eziraga ekibinja ky’abasajja abatemu n’abaggya ssente ku bantu mu lugezigezi kyokka ng’ekifaananyi ekiweebwa kibasiiga akazigo n’okubagaazisa abalabi era abantu batuuka ekiseera ne balaba nga tewali njawulo wakati waabwe n’abakungu ba gavumenti.\nMu firimu zino, Musaazi agamba nti enjawulo ntono wakati w’abakungu ba gavumenti n’ebibinja by’abamenyi b’amateeka.\nAyongera nti mu nsangi zino poliisi yeefuula ekuuma abantu era beekweka mu kino okukola emize emirala ng’okusabiriza ssente, okukola effujjo n’emize emirala nga kizibu abantu okubateebereza .\n‘’Poliisi bw’eba egoba abamenyi b’amateeka abantu babayambako okutuukiriza obuvunaanyizibwa bwabwe buno sso ng’olumu ababikola nabo baba ‘misege’. Era agamba nti abantu balina okuba n’eriiso eryogi okulaba abantu bano.


Boris Johnson alidde obwakatikkiro wa Bungereza...\nMugisha eyakazibwako erya Mukiga ye yatemula Derrick Mulindwa ng’ali ne Aloysius Tamale eyakazibwako Young Mulo.\nBaamutta mu kiro kya June 30, e Kakeeka-Mengo. Mulo alabika mu katambi ng’anyoola Mulindwa ensingo olwo Mugisha n’alyoka aleeta ennyondo n’agikubisa Mulindwa okutuusa lwe yafa.\nMulo yakwatiddwa poliisi mu ssabo e Bukalango ku Lwokutaano ne kimalawo okukubagana empawa wakati wa poliisi ebadde egamba nti yattibwa mu bubbi obulala, n’aba ISO ababadde balumiriza nti Mulo akyali mulamu era aba ISO be bamulina.\nBukedde yagenze mu Ndeeba mu Kironde Zooni ng’eno Mugisha gy’abadde akolera emirimu.\nAbatuuze bamanyi bulungi Mugisha era bwe baalaba akatambi k’okutuga Mulindwa ne bategeeza poliisi nti omutemu bamumanyi era ne bagiyamba okumukwata. Mu Kironde zooni mu Ndeeba mu Lubaga mulimu poliisi.\nAbaserikale baagambye nti Mugisha yali asala nsawo mu kibuga wakati gye yava n’asenga mu Ndeeba olwo n’atandika okuteega abantu naddala abakazi n’abanyakulako ensawo n’essimu. Abadde n’ekibinja ky’abavubuka b’akola nabo omulimu.\nBasinga kubateegera ku luguudo lw’eggaali y’omukka. Abadde yaakakwatibwa emirundi musanvu n’aggalirwa kyokka ng’amenya akaduukulu ka poliisi (akaduukulu ka mbaawo) n’atoloka.\nOmuserikale yagambye nti Mugisha yali abafuukidde ekizibu kubanga buli lwe yatolokanga ng’atolosa n’abasibe abalala.\nTekinnategeerekeka ngeri gy’abadde asobola kuva ku poliisi buli lw’akwatibwa. Kyokka Mugisha yabadde ategeezezza bambega wiiki ewedde nti alina omunene gw’akolera era buli lw’akwatibwa omunene oyo amuggya mu kkomera.\nWabula omuserikale yagambye nti ne ku poliiisi e Katwe, Mugisha alina ekibinja ky’ababbi abagenda ne bamweyimirira kubanga emisango egibadde gisinga okumuvunaanwa gibadde gyeyimirirwa, kyokka nga taddayo kugendayo okutuusa ate bwe baddamu okumukwatira mu bubbi obulala.\nMugisha yapangisaako akazigo mu Nsiike Zooni era n’awasizaamu omukazi gwe yazaalamu omwana. Oluvannyuma yatwala omukazi n’amupangisiza e Kawempe. Akwatagana ne Young Mulo Mugisha yali mubbi wa bintu byangu ng’amasimu.\nOkukwatagana ne Young Mulo baamala kumutwala Luzira gye yamusanga bwe yavaayo ne bafuuka ba mukwano era kigambibwa nti Mulo ye yamutendeka mu bubbi bwa bodaboda n’okutemula. Mulo yavanga mu Kisenyi n’agenda ewa Mugisha.\nAbadde asiiba mu kibanda kya Firimu Omu ku bakakiiko mu Kironde Zooni yategeezezza nti Mugisha obudde bw’emisana abadde abumala mu kibanda kya ffirimu n’okwebaka olwo emirimu n’agikola ekiro.\nYagambye nti ababbi abatigomya ekitundu babamanyi kyokka ekibamalamu amaanyi bwe batwalibwa ku poliisi bayimbulwa ne bakomawo ku kyalo ne batiisatiisa abatuuze. Mugisha alina ebbiina ly’abavubuka.\nBagumba ku kibanda kya ffirimu basuubula emyera gy’amatooke mwe beekweka nga bagutwala ng’omulimu.\nNnamwandu wa Mugisha owa FDC eyattiddwa abatemu ayogedde abikaabizza abakungubazi


Omubuulizi 2 | Bayibuli ey'Oku Mukutu Gwaffe Ogwa Intaneeti | New World Translation\nSulemaani bye yakola (1-11)\nAmagezi g’abantu gaganyula kitono (12-16)\nOkukola ennyo butaliimu (17-23)\nLya, nywa, era weeyagalire mu ebyo bye wakola (24-26)\n2 Nnagamba mu mutima gwange nti: “Kale nno ka ngezeeko eby’amasanyu* ndabe ebirungi ebivaamu.” Naye laba! ekyo nakyo bwali butaliimu. 2 Nnagamba nti, “Okuseka ddalu!” Era nneebuuza nti, “Okusanyuka kugasa ki omuntu?” 3 Nnanywa omwenge+ naye ne nsigala nga ndi wa magezi; nnanoonyereza ne ku busirusiru nsobole okumanya abantu kye bagwanidde okukola mu nnaku entono ze bamala wansi w’eggulu. 4 Nnakola ebintu eby’ekitalo.+ Nneezimbira amayumba+ era ne nneesimbira ennimiro z’emizabbibu.+ 5 Nneeteerawo ebifo ebirabika obulungi mwe nnasimba emiti egy’ebibala ebya buli ngeri. 6 Nneesimira ebidiba by’amazzi okufukiriranga emiti emito egyali mu kibira kyange. 7 Nnafuna abaweereza abasajja n’abakazi,+ era nnalina n’abaweereza abaazaalibwa mu nnyumba yange.* Nnafuna n’ebisolo bingi—ente, endiga, n’embuzi+—okusinga bonna abansookawo mu Yerusaalemi. 8 Nnafuna ffeeza ne zzaabu mungi,+ eby’obugagga bya bakabaka n’eby’omu masaza.+ Nneefunira abayimbi abasajja n’abakazi, awamu n’ebisanyusa abaana b’abantu—abakazi bangi. 9 Nnatutumuka okusinga abo bonna abansookawo mu Yerusaalemi.+ Era nnasigala ndi wa magezi. 10 Buli kyonna kye nnayagalanga okukola nnakikolanga.*+ Omutima gwange saagumma kya masanyu kyonna,* era gwali musanyufu olw’ebyo byonna bye nnakola; eyo ye mpeera gye* nnafuna olw’ebyo byonna bye nnafuba okukola.+ 11 Kyokka bwe nnafumiitiriza ku byonna emikono gyange bye gyali gikoze, ne byonna bye nnafuba okukola,+ nnalaba nga byonna butaliimu era nga kugoba mpewo;+ tewaali kintu kyonna kya mugaso wansi w’enjuba.+ 12 Awo ebirowoozo byange ne mbissa ku magezi n’eddalu n’obusirusiru.+ (Kubanga omuntu addawo nga kabaka avuddewo ayinza kukola ki? Ayinza kukola ebyo byokka ebyali bikoleddwa.) 13 Era ne ndaba ng’amagezi gasinga obusirusiru,+ ng’ekitangaala bwe kisinga ekizikiza. 14 Omuntu ow’amagezi ebintu aba abiraba bulungi;*+ naye omusirusiru atambulira mu kizikiza.+ Ate era nkirabye nti bombi enkomerero yaabwe y’emu.+ 15 Awo ne ŋŋamba mu mutima gwange nti: “Ekituuka ku basirusiru nange kye kijja okuntuukako.”+ Kati olwo amagezi amangi ge nnalina gangasa ki? Kyennava ŋŋamba mu mutima gwange nti: “Kino nakyo butaliimu.” 16 Kubanga ow’amagezi n’omusirusiru tebalijjukirwa ebbanga lyonna.+ Mu biseera ebijja buli omu alyerabirwa. Ow’amagezi alifa atya? Ng’omusirusiru bw’afa.+ 17 Nnakyawa obulamu,+ olw’okuba byonna ebyali bikolebwa wansi w’enjuba byali binnakuwaza, kubanga byonna bwali butaliimu,+ era nga kugoba mpewo.+ 18 Nnakyawa byonna bye nnafuba okukola wansi w’enjuba,+ kubanga nnali ŋŋenda kubirekera oyo eyandinziriridde.+ 19 Ani amanyi oba aliba wa magezi oba musirusiru?+ So ng’ate ebintu byange byonna bye nnafuna wansi w’enjuba olw’okukola ennyo n’okukozesa amagezi bijja kusigala mu mikono gye. Ekyo nakyo butaliimu. 20 N’olwekyo nnawulira nga mpeddemu essuubi mu mutima olw’ebyo byonna bye nnafuba okukola wansi w’enjuba. 21 Kubanga omuntu ayinza okukola ennyo, ng’akozesa amagezi, n’okumanya, n’obukugu, naye ebintu bye byonna aba alina okubirekera omuntu ataabikolerera.+ Ekyo nakyo butaliimu era kya nnaku nnyo. 22 Omuntu aganyulwa ki mu kukola ennyo ne mu kutegana kw’ategana* wansi w’enjuba?+ 23 Kubanga ekiseera kyonna eky’obulamu bwe by’akola bimuleetera bulumi na nnaku,+ ate nga n’ekiro omutima gwe teguwummula.+ Ekyo nakyo butaliimu. 24 Eri omuntu, tewali kisinga kulya na kunywa na kweyagalira mu ebyo byonna by’ateganira.+ Ndabye nti ekyo nakyo kiva mu mukono gwa Katonda ow’amazima,+ 25 kubanga ani ansinga okulya obulungi n’okunywa obulungi?+ 26 Katonda ow’amazima, oyo amusanyusa amuwa amagezi n’okumanya n’essanyu,+ naye omwonoonyi amuwa ogw’okukuŋŋaanya eby’okuwa oyo amusanyusa.+ Ekyo nakyo butaliimu era kugoba mpewo.\n^ Oba, “okusanyuka.”\n^ Obut., “abaana b’ennyumba.”\n^ Obut., “amaaso gange kye gansabanga.”\n^ Oba, “kusanyuka kwonna.”\n^ Oba, “ogwo gwe mugabo gwe.”\n^ Obut., “amaaso ge gaba mu mutwe gwe.”\n^ Obut., “ne mu kutegana kw’omutima gwe.”


Bukedde Online - Abeebijambiya bayingiridde omutuuze ne bamutema\nAbeebijambiya bayingiridde omutuuze ne bamutema\nABAZIGU beebijambiya bayingiridde omutuuze e Nateete mu kitooro zooni ne bamutemaatema oluvannyuma ne bakuuliita n’ebimu ku bintu by’omu nnyumba.\nWalusimbi Lubwama (wakati) ng’atwalibwa mu ddwaaliro e Mulago mu bulumi obw’amaanyi.\nWalusimbi Lubwama akola obwa kinyoozi ku Yamaha Center mu Kampala yaddusiddwa mu ddwaaliro ng’ataawa oluvannyuma lw’okusangibwa ng’ali mu nnyumba ye ng’agahhalamye mu kitaba ky’omusaayi.\nAbazigu baayingiridde Walusimbi mu kiro ekyakeesezza mmande wakati w’essaawa 9:00 ne 10:00 ez’ekiro ng’enkuba etonnya.\nWinfred Nabukenya muliraanwa wa Walusimbi agamba nti, “Twabadde twebase ng’enkuba etonnyerera kwe kuwulira enduulu ezivuga, nga eddoboozi lya musajja ne tumanya nti waliwo munnaffe ayingiriddwa era twagenze okulingiza mu ddirisa nga tulaba ewa muliraanwa oluggi luggule ate nga n’enduulu gye twabadde tuwulira ng’esirise. ” Nabukenya bw’annyonnyola.\nAyongerako nti, baakubidde atwala ebyokwerinda ku kyalo eyazze mu budde obwo era bwe yatuuse n’abatuuze abalala ne bafuluma ne basembera okulaba ekituuseewo.\nBaagenze okutuuka mu nnyumba ya Walusimbi ng’agudde wansi avaamu omusaayi mungi mu feesi ng’alaajana.\nBaamutemye ejjambiya wakati w’omutwe, ennyindo w’etandikira n’okutuuka wansi w’akalinda minyira n’omumwa.\nAbazigu okuyingira baakozesezza kyuma ne babinula akabaati k’oluggi kwe kukozesa akuuma ke kamu okusumulula ekinyolo munda kuba teyataddeko kkufulu ne banguyirwa okuggulawo ne bayingira.\nObwana bwe obubiri bwabadde asula nabwo mu nnyumba bw’abadde ku bbali nga bukaaba wabula nga tebamanyi kituseewo.\nAbatuuze baamututte mu ddwaaliro n’aweebwa obujjanjabi obusookerwako. Ku makya poliisi y’e Nateete yagenze mu maka ga Walusimbi okwekebejja ekyabaddewo era ne bagenda ku kalwaliro gye yatwaliddwa n’aggyibwayo n’atwalibwa e Mulago olw’ebiwundu ebinene bye yafunye.\nAtwala poliisi y’e Nateete Vincent Mbaziira yategeezezza nti, ab’ebijambiya bano be basoose mu kitundu kino era n’akakasa abatuuze nti ebikwekweto bigenda kukolebwa okulaba ng’abantu abatamanyiddwa mu kitundu bakwatibwa.\nYakakasizza nti, abaayingiridde Walusimbi babbye ne ttivvi n’essimu ye ey’omu ngalo. Omusango ku ttemu lino gwagguddwaawo ku fayiro SD: 25/4/3/2019.


Bukedde Online - Omusumba Bp. Silvester Kisitu asabye Bannayuganda okubeera abaweereza abalungi\nMinisitule efulumizza entegeka y’okuggulawo...\nKabaka awaddeyo obukadde 100 okuyamba abali...\nOMUSUMBA w’abasodokisi atwala ekitundu ky’e Gulu n’obuvanjuba bwa Uganda, Bp. Silvester Kisitu asabye Bannayuganda okwewaayo mu kiseera kino okubeera abakulembeze era abawereeza eri bannaabwe kubanga kino ky’ekisiimibwa mu maaso ga Katonda.\nBino abyogeredde Namungoona ku makya ga leero mu kusaba okw’ekimpowooze kweyakoze n’agamba nti abakkiriza basanye okuvaayo okubeera abawereeza eri bannabwe mu mbeera ey’okusomoozebwa ensi mweeri oluvanyuma lw’okulumbibwa akawuka ka kkolona nga buli omu abeera omukulembeze mu lutalo luno nga Yesu bweyakola n’abafirira balyoke babeere abalamu.\nBp Kisitu era asabye abantu baleme kubuutikirwa kutya mu mbeera eno wabula basanye okuwaayo obulamu bwaabwe eri Katonda waabwe era bekuumire mu ssanyu lya mukama nga ku kumwegayirira mu maka gaabwe,bagateeko n’okumutendereeza.\nEno wiiki ya kutaano mu kisiibo era Bp. Kisitu yasinzidde ku nsonga eno n’akubiriza abakkiriza Abasodokisi bonna okweteekateeka mu mitima nga balindirira okwetaba mu kikolwa ekitukuvu eky’okunyeenya amatabi ku lwa ssande April 12,2020 ng’akabonero k’okujjukira okuyingira n’obuwanguzi bwa Kristo bweyayingira ekibuga Yerusalemi.


Emirimu gy'oyinza okutandikirako ne weekulaakulanya\nAbavubuka bangi balowooza nti olumala okusoma balina kunoonya mirimu egitakyalabika era ekyo nakyo ne gufuuka mulimu. Wuuno Kenneth Wasswa akuwa amagezi ku ngeri y’okwekozesa n’oyingiza ssente nga bw’onoonya ebirala.\nBULI muvubuka agenda ku ssomero aliko ekirooto ku ky’ayagala okubeera. Ebirooto ebimu bituukirira so ng’ebirala tebituukika era kino kye kisinga okweraliikiriza abasinga.\nKenneth Wasswa, omu ku bavubuka abaasalawo obutalera ngalo ng’amalirizza emisomo gye. “Mu kiseera nga nsoma, natandika okukola emisubbaawa awaka era we natuukira okumaliriza emisomo nga nnina ku ssente.\nZino ze nneeyambisa okutandikawo bizinensi yange era nga mu kiseera kino nneekozesa.\nNkubiriza abavubuka obutanyooma mirimu n’okwagala ekyo kye bakola newankubadde nga kiyinza okubeera nga kyawukana ne kye baasomerera.\nOkukola omulimu gwonna kutandika na kwagala era mu kiseera nga ndi mu luwummula oluwanvu lwa siniya eyoomukaaga nasalawo okusoma satifiketi mu kufumba era bwatyo natandika okukola cookies n’obundaazi nga mbutambuza mu masomero.\nEkiseera kyatuuka nga nnina okweyongerayo okusoma era maama yampa amagezi njige okukola emisubbaawa.\nYamba n’entandikwa ya 600,000/- era gye byaggweera eno ye bizinensi eyampeerera ku Buganda Royal University gye nasasulanga 800,000/- wabula nga maama annyongerezaako entonotono.\nNasomanga bwe nkola emisubaawa kwe nagatta okulunda embizzi. Nasooka kugulayo bbiri ku 100,000/- buli emu ne zizaala obuto munaana awo ne nsimbula saddirira.\nNga nkyali mu misubbaawa n’okulunda ate waliwo omuntu eyampa amagezi okusuubula ebyamasannyalaze. Omusaala gwe nali nfuna eno gwali mutono wabula nasalawo okugutwala ng’essomo era ekiseera kyonna kye namalayo sikyejjusa.\nNga njize bizinensi eno bw’etambula, natandika mpola okukwata ssente ze nabanga nterese ne nsuubulamu ebintu ne mbitundira mu bya mukama wange oluvannyuma lw’okumusaba olukusa.\nOluusi, ebimu nabigulanga mbitereka era we natuukira okuva ewa mukama wange nga mpezezza ebintu ebitandika edduuka.\nNnatandika n’essa limu wabula mu kiseera kino nagaziwa era nneekozesa.\nAmagezi ge mpa abavubuka kwe kutandikira ku mirimu gye basola okukola nga tebataddeemu ssente nnyingi bagende nga bayiga mpola bizinensi olwo lwe banaakulaakulana okusinga okulinda okukozesebwa.\nEgimu ku mirimu gy’osobola okutandikirako kuliko; Okusuubula obuntu obutonotono kyokka nga byetaagibwa naddala ebyokwewunda by’abakyala, emirimu gy’okukuba ebifaananyi, okusiika obumpwankimpwanki n’emirala egiteetaagisa kapito mungi okutandika.


ABAZIGU balumbye amaka e Munyonyo ne batemaatema omukozi w’awaka Isa Birimusho n’okumusiba akandooya ne bamuleka mu kitaba ky’omusaayi ne bakuuliita n’ebintu bye babbye.\nAbatuuze babataayizza omu ne bamukwata ne bodaboda gye babadde bakozesa mu bubbi.\nObulumbaganyi buno bwabaddewo mu kiro ekyakeesezza Olwokuna e Munyonyo mu\nMunisipaali y’e Makindye abatemu bwe baalumbye amaka g’omutuuze e Munyonyo ne batemaatema omukozi we Isa Birimusho.\nWakati mu kumutulugunya yalaajanye nnyo bakama be nabo ne bakuba enduulu abatuuze ne babadduukirira era ne bataayiza abatemu ne basobola okukwatako\nomu ate abalala ne badduka.\nEyakwatiddwa yategeerekese nga John Kasozi nga muvuzi wa bodaboda ku siteegi e Kibuye okumpi n’akatale k’e Kibuye era yasangiddwa n’ebyuma ebikozesebwa okumenya enzigi n’ejjambiya gye baakozesezza okutema Birimusho ne bodaboda\ngye yabadde avuga Bajaj Boxer nnamba UAM 412G.\nNnannyini maka gano Zulayika Nassali ng’ono musuubuzi wa mu Kampala yategeezezza nti zaabadde essaawa 7:00 ez’ekiro ekikeesezza Olwokuna n’awulira omukozi we Birimusho ng’alaajana naye kwe kukuba enduulu eyasombodde abatuuze ne bataayiza abazigu bano ne bakwatako omu eyabadde ku bodaboda.\nAbatuuze baabadde batandise okukuba Kasozi emiggo poliisi y’e Salaama we yatuukidde n’ekuba amasasi mu bbanga okubagumbulula nga bano baabadde bataamye nga baagala okumiza Kasozi omukka omusu kyokka n’atwalibwa ku poliisi\ny’e Salaama ne bodaboda gye baggyiddeko okubba.\nMURIRAANWA NAYE BAMUBBYE\nFrancis Kawuma nga ye muliraanwa wa Nassali yategeezezza nti, ku Lwokusatu\nnaye ababbi baamulumba ne bamuyingirira nga tawulira ne batwala ssente n’essimu.\nAgamba nti ne ku mulundi, guno yabadde mu tulo n’awulira enduulu n’akubira ssentebe w’ekitundu kino eyayaguye ne batuuka mangu ne balemesa abazigu bano\nSsentebe w’ekitundu kya Munyonyo, Yasin Ssemakula yategeezezza nti ekitundu kye kibadde kirungi naye kati abazigu abasitudde enkundi babasuza emitima gibeewanise olw’okutya abantu kwe balimu nga balowooza nti, ababbi bagenda kubayingirira\nSsemakula yayongeddeko n’ategeeza nti ebikomera bingi e Munyonyo kyokka abantu\nabamu tebaagala kubiteekako mataala nga kino kiyamba ababbi okutambula nga bagumu kubanga babeera mu kizikiza ate n’abeebikomera batono ddala abayinza okufuluma nga bawulidde enduulu wadde abaserikale baabwe okuvaayo okugoba ababbi bano.


Akalulu ke Omoro – bannaNUP bakwatiddwa kuliko ababaka ba parliament – CBS FM\nAkalulu ke Omoro – bannaNUP bakwatiddwa kuliko ababaka ba parliament\nOmubaka Lukyamuzi Kalwanga gwebakutte ku mukono ng’atwalibwa\nBannaNUP abawerako ababadde bakuuma akalulu ka munnaNUP Simon Toolit Akecha bakwatiddwa ku nsonga ezitanamanyika.\nBakwatiddwa abakwata mmundu, okuli ababadde mu byambalo bya police nababadde mu ngoye ezaabulijjo, ng’abamu bebisse obukookolo.\nAbakwate kuliko omubaka wa Busujju David Lukyamuzi Kalwanga , Faridah Nabatanzi ,Peter Maiso nabalala.\nBatwaaliddwa ku police ye Omoro.\nEmmotoka kamunye ekika kya Drone ennamba UBL 123G mwebabadde bassibwa nebatwalibwa mu bifo ebyenjawulo.\nAkulira oludda oluvuganya government Mathias Mpuuga Nsamba alambuddeko ku bakwate, agambye nti Kalwanga ayisiddwa bubi.\nAyogerera akakiiko kebyokulonda Paul Bukenya agambye nti emmotoka ezo akakiiko kebyokulonda tekazimanyi, era nti tekanafuna kwemulugunya kwonna kubizikwatako.\nMu ngeri yeemu ekibiina kya National Unity Platform kyekubidde omulanga eri ssentebe w’akakiiko k’ebyokulonda omulamuzi Simon Byabakama Mugenyi, nga bagamba obubbi bw’akalulu bweriisa nkuuli mu gombolola ye Lakwana ne Akid mu district ye Omoro.\nAkulira oludda oluvuganya government mu parliament Mathias Mpuuga Nsamba yakuliddemu ttiimu yabannakibiina kya Nup abakuuma akalulu ka munnaNUP Simon Toolit Akacha.\nBatutte okwemulugunya kwabwe eri ssentebe w’akakiiko kebyokulonda omulamuzi Simon Mugenyi Byabakama naye ali mu kitundu ekyo.\nMathias Mpuuga Nsamba ategezeza ssentebe wa Uganda electoral Commission nti abebyokwerinda mu gombolola ezo bagaanye bannaNUP abasindiikiddwayo okukuuma akalulu ,okutuuka mu bifo ebironderwamu ,songa waliwo nabantu abatamanyiddwa mu bifo ebyo abakkiriziddwa okulonda\nMu kiseera kino abantu be Omoro balonda mubaka wabwe, anadda mu kifo kyéyali sipiika Jacob Oulanyah eyafa gyebuvuddeko, wabula ngébifo ebironderwamu bikyalimu abantu bamuswaba.\nAbavuganya mu kalulu ke Omoro kuliko Odongo Terence atalina kibiiina kwajidde, Onen Jimmy Walter naye talina kibiina,Toliit Simon wa NUP, Andrew Ojok Oulanyah owa NRM, Kizza Oscar wa ANT, FDC ereese Justin Odongo.


Ali Mivule Archive - Dembe FM 90.4\nAteeredde banne kazambi bamusibye\nBya Ruth Andera Eyasangiddwa ng’asumuludde sewerage we ng’akulukutira mu bantu awereddwa ekibonerezo kyakwebaka mu kkomera e Luzira okumala ennaku 3. Senoga Gerald nga Mutuuze we Lungujja mu division ye Lubaga avunaniddwa mu kkooti ya City Hall mu maaso g’omulamuzi we daala erisooka Moses Nabende nakiriza […]\nAbayiira minisita Otafiire amazzi bamwetondedde\nBya Judith Atim Ab’ekibiina ekigatta ba ssentebe ba zi disitulikiti ezenjawulo ekya Uganda Local Governments Association bafulumizza ekiwandiiko nebetonda olwabamu ku ba memba baabwe abayiira minisita akola ku nsonga za ssemateeka Maj General Kahinda Otafiire amazzi yenna najojobana. Bano Otafiire baamutabukira ku lwomukaaga ku kisaawe […]\nOmuwala omulala atiddwa mu bukambwe\nBya Shamim Nateebwa. Omuwala omulala attiddwa mu bukambwe oluvannyuma lw’okusobezebwako era n’afumitibwa ebitti mu mbuggo ne mu kabina. Attiddwa mu bukambwe ye Rossette Nakimuli, omutuuze we kitala mu tawuni kanso e Katabi mu kiro ekikeseza olwaleero era omulambo gwe negusulibwa mu nnimiro ya muwogo […]\nMinisita alagidde ku bazadde abambala obubi\nBya Shamim Nateebwa Minista omubezi ow’ebyenjigiriza ebisookerwako Rose Mary Sseninde Nansubuga alagidde abakulu b’amasomero okuggalira ebweru wa geeti abazadde abagenda ku massomero nga bambadde enkunamyo. Bino yabyogeredde ku ssomero lya Queen of Peace Primary School e Lubaga ku mukolo gw’omuwolereza w’essomero lino kwe […]\nOmuwala omulala bamusobezzako nebamutta\nBya Shamim Nateebwa Poliisi mu bitundu bye Ntebe eriko omugoba wa Boda boda atayatukiriziddwa manya olw’ebyokwerinda gwegalidde ku misango gy’okusobya ku mwana owasiniya eyokutaano n’oluvanyuma natibwa. Okusinziira kwakulira ba mbega ba poliisi e Ntebe Zakaliya Mbabazi omugenzi y’asembye okulabikako nga alinnye pikipiki y’omusajja ono kale […]\nOlupapula lwa Daily Monitor lusajjakudde\nBya Judith Atim Olwaleero olupapulalwo oluganzi olwa Daily Monitor bweluweza emyaka 25 nga lukuweereza mu by’amawulire ag’amazima era agesigika. Welutuukidde olwaleero nga olupapula lwa Daily Monitor wamma nga luganzi nyo nga era bangi bakyalweyunira . Mu myaka gino 25 wabula era temubuzeemu maggwa nga mu […]\nAbabbi b’embuzi bagudde ku kabenje\nBya Magembe ssabbiiti Abavubuuka babiri ababadde bava okubba embuzi nya (4) mu disitulikiti ye Kyegegwa bakigudeko motooka ya buyonjo mwebabadde batambulira namba UAH-598N bwebalemeredde neyefula emirundi egiwerako ku kyalo Butooke kuluguudo oluva eKyegegwa okuda eMubende okukakana nga bamenyesemenyese amagulu n’okufuna ebisago ebyamanyi. Omuddumizi wa poliisi […]\nssemaka asse abaanabe naye neyetta\nBya Abubaker Kirunda Entiisa ebuutikidde abatuuze ku kyalo Bukutu mu gombolola ye Bulopa ssemaka ow’emyaka 52 bw’awadde abaanabe 2 obutwa n’abatta oluvanyuma naye neyetuga. Ssemaka ono ategerekeseeko lya Mukwajanga kitegerekese nti asoose kutematema baana bano bwebagonze n’abawa obutwa ne bafa. Abaana aboogerwako kuliko ow’emyaka 8 […]\nAbe Kalungu balonze ba ssentebe b’ebyalo\nBya Malik Fahad Ab’obuyinza mu gombolola ye Kabira mu disitulikiti ye Kyotera tebalinze bya gavumenti kutegeka kulonda kwa byalo nebagenda mu maaso n’enteekateeka ezaabwe okulonda abakulembeze baabwe. Okusinziira ku ssentebe w’egombolola ye Kibanda Richard Kalanzi,olukiiko lwakulembera lwasazeewo okutegeka okulonda ba ssentebe b’ebyalo n’iobukiiko obwekiseera kubanga […]\nomwana akubiddwa n’azirika lwakubba nva\nBya Abubaker Kirunda Poliisi ye Kamuli eriko omukazi ow’emyaka 27 gwekutte lwakukuba muwalawe ow’emyaka 3 n’azirika lwakubba nva za binyeebwa. Lukia Kawuma omutuuze mu zooni ye Bulondo zone mu disitulikiti ye Kamuli y’akwatiddwa olwokubonereza obubi omwana nti y’akutte mu nva. Omwogezi wa poliisi mu Bisoga […]


Bukedde Online - Embeera y'omuyimbi Chandiru yeeraliikiriza: Afuukuuse olususu\nEyagobeddwa bba olw'ebyobufuzi kati wa busa!: "Omusajja enneetaaze kati wa ddembe okunneewangulira"\nWuuno Pulezidenti ow'abakazi 2 nga talina ...\nBy Martin Ndijjo Eria Luyimbazi\nChandiru eyayimba Gold Digger, aludde ng’atawaanyizibwa obulwadde obumuyisizza obubi ennyo era yasooka kuweebwa kitanda Mulago wabula bwe kyazuulwa nti alina ebiragalalagala ebirala mu musaayi, abasawo ne bamuweereza mu Bunnamwaya Rehabilitation Centre okubudaabudibwa nga bw’aweebwa obujjanjabi obulala.\nChandiru nga bw'afaanana kati. Wakati bye biragalaragala by'agambibwa okukozesa. EBIFAAANYI BYA ERIA LUYIMBAZI\nOMUYIMBI Jackie Chandiru yabadde ku ndiri ne bamutegeeza nti: Landiroodi atabuse, ebintu byo abikasuse ebweru.\nOmwogezi wa poliisi mu Kampala n’emiriraano Patrick Onyango yagambye nti Landiroodi abadde aludde ng’abanja Chandiru ssente z’obupangisa wabula nga bamusaba agumiikirize olw’embeera omuntu waabwe gy’alimu.\nEnju Chandiru mwe baamugobye.\nEnnyumba mwe baamugobye eri Bukasa okumpi ne Muyenga. Mu nnyumba mubadde mubeeramu abooluganda lwa Chandiru okuli n’ababadde bamulabirira mu malwaliro era beeyongeddeyo mu b’eng’anda zaabwe abalala n’ebintu by’omulwadde. Wabula bagamba yasasudde ne bamuleka.\nPOLIISI EKUTTE ABADDE AMULEETERA EBIRAGALA\nPoliisi yategeezezza nti mu kasattiro akaabaddewo ak’okugobwa mu nnyumba, omuvubuka Bob Mugarura we yafunidde omukisa oguleeta ebiragalalagala eby’ekika kya Daye pharm n’abiwa Chandiru ate olwo embeera y’omuyimbi ono n’etabukira ddala.\nChandiru ng'alaga olususu olufuukuuse\nKino ky’ekyawalirizza ab’eddwaaliro okuyita poliisi eyakoze okunoonyereza n’ekwata Mugarura n’emuggulako omusango gw’okusaasaanya ebiragalalagala oguli ku fayiro SD REF:66/31/03/2016.\nOnyango yagambye nti bakyanoonyereza ku Mugarura n’ebiragalalagala by’abadde awa Chandiru.\nOnyango yagambye nti baazudde obucupa 12 obw’ebiragalalagala (ebitabula obwongo okufaananako enjaga) era nga yaakakozesaako obucupa musanvu.\nChandiru bwe yali afaana ne bw'afaanana kati\nChandiru yaliko muganzi wa looya w’omu Kampala Caleb Alaka kyokka ate alina enkolagana n’Omuzungu Nolvan Vliet enzaalwa y’e Budaaki.\nOkuyimba yakutandikira mu Blue3 mwe yava ne yeetengerera era ayimbye ennyimba n’abayimbi ab’amaanyi okuli Chameleone ne Ssemakula.\nEbirala ku Chandiru\nOmuyimbi Jackie Chandiru ali ku ndiri e Mulago\nOmuyimbi Chandiru anoonya obukadde 40 okumujjanjaba ekituli ku mutima\nMayinja ayogedde ebya ddiiru y'e Kiboga


Bukedde Online - Bukedde alondodde engeri abasibe b'e Luzira bwe bakola bizinensi y'okutunda eby'amaguzi wamu n'okugula bamalaaya\nAbtex ne Bajjo batutte omudduumizi wa poli...\nOmusibe ng’apimira abakyala ku muzigo ogumu akawunga.\nKu ludda olulala ate gy'osanga abasibe abasajja abatembeeya ebijanjaalo, kasooli n'ebyamaguzi ebirala.\nEbibagatta biri bisatu byokka; bonna basibe abali mu yunifoomu y'ekkomera eya kyenvu, bonna bava mu kkomera e Luzira era bonna basibira mu kifo kimu - Namuwongo mu Kampala.\nWadde Luzira limanyiddwa ng'ekkomera erikanga buli alina ekirowoozo ekizza omusango, bw'osanga abasibe abasajja abataayaaya mu Namuwongo Bukasa, Kisugu, osigala weebuuza engeri gye bafuluma!\nEkisooka okukwewuunyisa y'engeri gye bateembeeya ebintu omuli ebijanjaalo, obummonde, obuwunga, ebiruke n'ebintu ebikalu ebirala.\nOba okyali ku batembeeya ebyamaguzi, ate n'osisinkana abali mu birabo by'emmere nga batumya buli kye baagala okulya.\nOmusibe omu gwe twasanze mu kirabo ky'emmere ng'atumizza amatooke n'akalo yavudde mu mbeera ng'omuwala aweereza mu kifo ekyo aluddewo okumuleetera obusera bwe yabadde amutumye anywekereze emmere emukke bulungi mu ntumbwe.\nMu kubuuza gy'aggye ssente, bakwanukula mangu nti ensimbi zivudde mu bintu by'abadde atembeeya era abeera alinako omutemwa, ate ng'omutemwa omulala gwa baserikale b'ekkomera ababeera baamukkiriza okufuluma agende atunde ebyamaguzi.\nObeera okyewuunaganya ku musibe atuula mu wooteeri n'asaba buli ky'ayagala, n'okuduumira nga bw'aduumira ate ne bakutegeeza nti okumpi awo ku ka loogi mu Yoka Zooni e Namuwongo, abasibe bettanirawo nnyo.\nKu Lwokusatu waabaddewo olutalo ku loogi eyo era abatuuze abaagenze okudduukirira kyababuuseeko okusanga ng'ali mu lutalo, musibe okuva e Luzira mu yunifoomu ye.\nYabadde yeenyoola ne malaaya Fatuma oluvannyuma lw'okufuna obutakkaanya. Omusibe yabadde asasudde malaaya 5,000/- wabula malaaya n'amwefuulira n'awamba n'enkofiira omusibe gye yabadde atembeeya.\nAte naye bwe yawulidde amaloboozi g'abatuuze abasing nga bamubuuza ekyamuleese okugula malaaya ng'ate ateekeddwa kubeera mu kkomera, olwo n'abivaako n'akwata erimuzza e Luzira.\nAbasibe abalala olumu basibira mu bbaala ne banywa ku twenge twe baba baludde okulozaako, kyokka bafuba obutagangayira kubanga okuddayo nga batagala kiba kigenda kubasuula mu ntata naddala mu bakama baabwe ababa babakkirizza okugenda okutembeeya ebintu enjuyi zombi (olw'omusibe n'olw'abaserikale) zifunemu.\nOmusibe omulala ng'atembeeya ebyamaguzi emisana ttuku.\nEbyamaguzi basinga kubitunda ku Lwakubiri kubanga e Namuwongo wabeerayo akatale k'omubuulo era bwe bamala okutunda nga nabo babaako bye beegulira era tekimanyiddwa oba babyetwalira ne babikozesa mu kkomera oba baba babigulidde bakama baabwe.\nOkutuuka e Namuwongo bayita ku luguudo lw'eggaali y'omukka nga bava e Luzira era batambulawo kilommita nga ssatu zokka.\nMu kutuuka e Namuwongo bayita ku poliisi bbiri okuli ne poliisi y'e Kannyogoga eri ku luguudo lw'eggaali y'omukka wabula aba poliisi nabo tebabafaako, ne beeyongerayo nga bwe bayita abaguzi, "Obuwunga bwa lukumi, ebijanjaalo 1,200/- zokka…"\nOluvannyuma lw'okutembeeya ono yayitiddeko mu tonninnyira okufuna ekyokulya.\nOlw'okuba tebabeera na buveera, ayagadde okugula amukyamya mu makaage n'amupimira ng'akozesa ebikopo era ebikopo bibiri bibalwa nga kkilo emu.\nObuwunga, ebijanjaalo, amata, obummonde, obusero n'ebiruke ebirala byonna bitundibwa ddondolo era kye kifudde abasibe bano abaganzi. Buli abaguzeeko aba tayagala kubavaako era bamaliriza bamuwadde ennamba y'essimu kw'ayinza okubafunira abaleetere ebyamaguzi ebirala.\nOmu ku basibe ttiimu yaffe be yalondodde okumala wiiki eziwera, yatuuse n'okugamba kaasitooma omukyala nti; "Bw'okuba nga sikwata, ng'oweereza obubaka ku WhatsApp, ng'ontegeeza by'oyagala nkuleetere, olunaku lw'oyagala mbireete n'obungi bwe mba ndeeta."\nAmaliriza akkaatiriza nti, "W'onjagalira wonna we nzijjira…" Kiteeberezebwa nti essimu zino za bakama baabwe ababeera babawadde ebyamaguzi okubitunda.\nEbyamaguzi bwe bibeera ebingi, olumu babitambuliza ku kigaali era abamu bambalirako bbuutusi. Babagattirako bu leediyo obutono era abamu batambula bwe bawuliriza ennyimba za David Lutalo n'abayimbi abalala abaliko nga Bobi Wine.\nOkutya okunene okuliwo mu kitundu be bantu abalaba abasibe abo engeri gye beeyagalamu era eky'okutya ekkomera ne kibaggwaamu nga basobola n'okwenyigira mu bumenyi bw'amateeka nga beeyinula nabo okuvaayo ne baddukanya emirimu gyabwe nga bulijjo.\nAbalala batya nti abasajja abo abataayaaya bwe basisinkana n'abantu be bazzaako emisango, ebiddirira biyinza obutaba birungi kubanga gwe bazzaako omusango abeera agumidde ku kimu - "omuntu eyazza omusango baamusibira Luzira"!\nEMBEERA Y'ABAKAZI YENNYAMIZA\nAbasibe abasajja abatembeeya ebyamaguzi, olumu bayitira ddala ku baserikale b'amakomera abakuuma abakyala abasindikibwa okutema omuddo gw'ente mu kisaalu.\nAbasibe abasajja bayitawo bafuuwa mpa, ng'eno abaserikale abakuuma abakazi bwe bakaayuukira abasibe abakyala okuyingira amangu ekisaalu bateme ebisagazi by'ente.\nAbakyala bakuumibwa nnyo era bawalirizibwa n'okugenda mu mazzi wakati ne bavaayo nga bajonjobadde.\nAbamu batuuka n'okuggyamu yunifoomu y'ekkomera ne bagenda nga kumpi bali bukunya nga tebeeteekera kutambulira mu yunifoomu eziddugalidde mu kisaalu.\nAbasibe abasajja we bambalira bbuutusi, abasibe abakyala bayingira ekisaalu nga bali mu bigere era obweraliikirivu bubeera ku bulamu bwabwe n'endwadde eziyinza okuva mu mazzi amacaafu, n'emisota abatuuze gye bagamba nti gigumba mu lusaalu olwo e Bukasa.\nBwe bamala okutema ebisagazi nga babalagira okubyetikka okubitwala nga babiyisa ku luguudo lw'eggaali y'omukka ne batambula kkirommita nga ziizo okubituusa e Luzira.\nOmwogezi w'amakomera mu ggwanga Frank Baine yasoose kugamba nti buli musibe alina okukuumibwa wabula oluvannyuma bwe yategeezeddwa nti ttiimu ya Vision Group yabadde ekuhhaanyizza ebifaananyi ebiraga abasibe abakola bizinensi, n'alyoka ategeeza nti bagenda kunoonyereza.\n"Abamu baba baluddeyo nnyo nga tebalina na we batandikira era olumu baba bakoze ebintu bingi mu kkomera naddala ebiruke nga baagala babitunde batuuke okuyimbulwa nga balina akasente kwe basobola okutandikira." Baine bwe yategeezezza.\nYagambye nti abasibe abo babeerako abaserikale ababalondoola nti era abaserikale abo babeera mu ngoye ezaabulijjo, kyokka ttiimu ya Vision Group emaze wiiki ssatu ng'egoberera abasibe bano teyalabye ku muserikale yenna.\nKu bakazi abagenda mu kisaalu okutema ebisagazi by'ente yagambye nti: Abakazi okutema ebisagazi tekiriimu buzibu kubanga bya nte za kkomera ate ze zivaamu amata abaana baabwe ge banywa.\nAbasinga ku bakyala abo balina abaana mu makomera. Wabula ate olumu abasibe abasajja abatembeeya ebintu olumu mu bye batunda mubeeramu n'amata ge bagamba agava mu nte z'ekkomera era Baine teyannyonnyodde oba ku ssente eziva mu mata, abakazi abatemera ente ebisagazi bafunako! Bwe yabuuziddwa ku ky'okuteeka abakazi mu buzibu nga bayingira ekisaalu awatali wadde okwesabika kwonna, Baine yayanukudde nti:\n"Nze nkuze kutuuka wano, sirabangayo mulunzi atema bisagazi asooka kwambala ‘ggiravuzi" (nkampa ezisabikibwa emikono n'engalo).\nYagambye nti bafuba okussa ekitiibwa mu ddembe ly'abasibe, kyokka babakozesa emirimu emisaamusaamu naddala egibayambira awamu ng'abasibe.\nEmboozi zino ziri wansi w'enkolagana ya Vision Group ne DGF okutumbula eddembe ly'obuntu n'okuyamba abantu okufuna obwenkanya.


Bukedde Online - Engeri okukyusibwa kwa Julius Luyima gye kuwadde ab'ebidduka akamwenyumwenyu\nAMOS Nzei bamukunyizza mu kakiiko k'ettaka...\nERINNYA Julius Luyima, libadde lyafuuka kirooto eky’entiisa eri abavuga ebidduka mu Kampala, okuva kw’asindika ekigaali okutuuka ku ddereeva w’emmotoka esinga obunene. Abanene n’abatono abadde abakaabya kye kimu.\nEnkyukakyuka za poliisi ezaakoleddwa omuduumizi wa poliisi mu ggwanga, Martin Okoth Ochola ku Mmande ya wiiki eno, mwe yatwalidde ne Luyima n’amuweereza e Masindi ng’amuggya ku poliisi ya CPS mu Kampala mw’abadde amaze emyaka egikunukkiriza mu ebiri.\nOkuva lwe yakyusiddwa, abagoba b’ebidduka naddala aba bodaboda, bazina gunteese. Abeemanyi bwe beesisinkana we batandikira emboozi nga buli omu akulisa munne nti, ‘Owaaye kulika Luyima’. Mu kwekulisa kuno, abamu baatandise n’okuvugisa ekimama, bamenya amateeka mu bugenderevu olw’ensonga tewali agenda kubakwatako.\nAbamu baagunjizzaawo n’ehhombo ezigamba nti, ‘Twawonye Luyima ka twegazaanye Kampala waffe’. Luyima ebikwekweto bye, abadde abikolera olunaku lulamba nga tebikka wansi wa bina (4) ng’amanyi n’okubikola ng’obudde buzibye.\nBamulumiriza nti, mmotoka emu abadde agikwata emirundi egisoba mu ebiri olunaku ate nga buli lw’agikwata okuvaayo erina okusasula. Luyima mu Kampala abadde agenda kuwezaamu emyaka ebiri wabula okuva lwe yajja bingi ebibadde bikyuse wabula era bangi abakaaba. Jack Mbaziira ddereeva wa takisi ku siteegi y’e Kansanga: Nnamala ennaku mwenda mu kaduukulu ku CPS lwa kuvuga mmotoka nga pamiti yange erimu kiraasi emu nga n’okutuusa kati nkyeyanjula ku CPS.\nLuyima yannyimiriza n’ansaba mmulage pamiti, kye nakola ng’eriko obumanyirivu bwa myaka 10 wabula ng’erina kiraasi emu yokka. Yali ayagala er- imu kiraasi ya DL nga sigirina n’alagira ntwalibwe ku CPS gye yanteera mu kaduukulu okumala ennaku mwenda okutuusa DPC wa CPS, Joseph Bakaleke lwe yajja ne mmuyitiramu ne banta kw’olwo,” Mbaziira bwe yagambye.\nMike Lubwama akolera ku siteegi y’e Ggaba: Luyima abadde yafuuka mukozi wa ssente. Bw’abadde agenda ku Mini Price awasinga okubeera omugotteko, mmotoka zonna z’asanga zirinze okuyingira paaka ng’aziyoola. Mmotoka ekwatibwa abadde agiggyako ssente eziri wakati wa 150,000/- ne 200,000/- kyokka nga tezibaddeko lisiiti.\nABA BODABODA NABO BA MUKAABA Siraje Mutyaba, ssentebe wa Century Bodaboda Riders’ Association mu Kampala Central: Lwa butaba na busobozi twandibadde tusala n’embuzi oba ente ne twekulisa Luyima.\nAba bodaboda bangi abali mu kkomera e Luzira lwa Luyima. Ababadde bagenda ku CPS okweyimirira bannaabwe nabo abadde abakwatirayo. “Omulimu gwa bodaboda abadde yagufuula lusuku, akwata bodaboda n’akusaba 200,000/- n’okubyamu okugenda mu kkooti osasule 600,000/- oba akakadde ng’olaba asasudde eza Luyima osinga ate nga teziriiko lisiiti,” Mutyaba bwe yagambye.\nEBIFO MW’ABADDE ASI NGA OKUKOLERA Abadde yawamba Mini Price, ku bitaala bya Entebbe Road okumpi ne Shoprite ne ku bitaala bya Jinja Road.\nWabula Luyima alina enkola z’abadde yaleeta mu Kampala ezibadde zongedde empisa mu baddereeva. Okugeza ddereeva nga talina kuyita bantu we basalira nga tayimiridde wadde tewali basala era bangi bakwatiddwa. Yaleeta ekkomera ly’akamotoka ke babadde baakazaako ‘Nalufeenya’ nga muno mw’abadde atambuliza abasibe.\nAmayinja g’ono tegamutaasizza


Bukedde Online - Ekimuli kya Valentayini kyandibadde kya Rosa ekimyufu\nNnyazaala yannemya obufumbo\nABAAGALANA bangi bali mu keetalo nga beetegekera olunaku lw’Abaagalana. Buli omu yeesunga munne nga n’abamu beebuuza gye bagenda okulumalirako n’okunoonya ekika ky’ekirabo kye bayinza okubawa.\nBuli muntu waddembe okuyiiyiza munne ekirabo omuli n’ekimuli naye ekyebuuzibwa kimuli ki?\nMuky. Samalie Lubega owa Samagal Decor e Bweyogerere agamba nti ekimuli kya Valentayini kyandibadde kya Rosa nga kimyufu. Ayongerako nti bw’oba omuyiiya ennyo osobola okukozesa ekyeru n’osibako kaliboni akamyuufu. Kirabika bulungi era nkakasa omwagalwa wo ajja kukusiima.\nKu kimuli oyinza okuyiiyizaako ‘Teddy Bear’ emyuufu n’eccupa ya wayini. Kuno omusajja asobola okwongerezaako obuwale n’obuleega mu langi emmyuufu ne Chocolate. Naye ng’ekimuli kye kyandibadde kisinga.\nKu lunaku luno ekimuli kino tekiriiko ludda. Buli omu asobola okukitonera munne yadde ng’abakyala be basinga okwagala olunaku luno okusinga abasajja. Okufuna amakulu g’ekimuli kino olina okweteekateeka okikole ng’ekyewuunyisa eri munno. Kino kijja kubayamba okunyumirwa olunaku luno kubanga munno ojja kuba omukoledde olunaku.\nEra fuba okulaba nga bw’oba munno okimuwa omuwereekerezaako ebigambo bya laavu. Okugeza: Ow’omukwano Eva, nkuwadde ekimuli kino okukulaga nti nkufa bitole era sirikwabulira. Ddiya okukuwa ekimuli ekimyuufu kitegeeza nti omusaayi gwaffe gukwatagana. Ate ekyeru kitegeeza bwerufu okukakasa omwagalwa wo nti omukwano gwe mulimu si gwa bukuusa.\nKati munnange olina okwegendereza ng’olonda ekimuli.\nValentayini ya 2015 giriire mu kafo akeekusifu


Jose Chameleon asabye President Museveni asonyiwe Bobi Wine - Radio Simba, The Best Luganda Station in the World !\nJose Chameleon avuddeyo nawandiikira President Museveni ebbaluwa nga amusaba asonyiwe Kyagulanyi Ssentamu Robert (Bobi Wine) era agambye bwati;\nEbbaluwa eri His Excellency Pulesidenti w’Eggwanga Uganda;\nOkusaba okusisinkana oba okuwandiika ebbaluwa yange eyite mitendera emituufu tejja kutuukako mu budde. Mukaseera kano nsuubira ffenna tosobola okukitwala nti wabaddewo akabenje ku kyabaddewo mu Arua ku bbalaza, wabula kalese emotoka yo nga eyononeddwa wamu n’okutibbwa kw’omuntu omu era nga bangi kuffe kyatulese kituyisizza bubi.\nNe Munnayuganda, muganda wange, mukwano ggwange, muyimbi munange ate nga Mubaka wa Palamenti akiikirira abantu b’e Kyaddondo East Robert Kyagulanyi Ssentamu – Bobi Wine ne banne abalala bangi nga bali mu mbeera eteyagaza.\nHon. Kyagulanyi emirundi mingi tukolaganye okulaba nti tulwanyisa ennyimba engwira okwefuga Uganda wamu n’okulaba nti tutunda obuwangwa bwaffe ebweru w’Eggwanga nga tuyita mukuyimba.\nNzikiriza nti ayiseewo nnyo mukwoleka obwagazi bw’okulembera, naye nga omuvubuka yenna alina ekirubirirwa akozesezza obuvumu obusukiridde okusobola okukituukiriza.\nSsebo Omukulembeze w’eggwanga, Muganda waffe, Mutabani wo, Muzzukulu wo Bobi Wine yandiba nga yakozesezza ebikolwa ebikyamu okutuukiriza ebiruubirirwa bye n’endowooza ye, kuno kusomooza kw’amaanyi. Wabula ggwe ng’Omukulembeze w’eggwanga era Kitaffe, kiba kyakulabirako kirungi bw’osonyiwa n’ozza Bobi Wine. Tukirabye emirundi mingi nti okusonyiwa n’okutabagana bwebuzibu obusinze okuzza Uganda emabega. Tukirizze nti ffenna Bannayuganda tetwagala kusonyiwa.\nNze nga mutabani w’eggwanga lino era kulwa Katonda n’ensi yange, n’obwetowoza obungi ddala nkusaba Taata Omukulembeze w’eggwanga osnoyiwe Kyagulanyi ku mulundi guno. Ffenna tosobya wabula asonyiwa yasinga.\nSsebo President oli Taata, Muzadde ate asonyiwa akaseera konna. Tugenda kusigala nga tuli bakkakamu nga tusuubira nti byonna ebinaava gyoli bigenda tukuumira mirembe mu ggwanga lyaffe akaseera konna.\nWalagi woomu buveera abizaalidde bannannyini birabo – Maganjo\nKulwa katonda n’ensi yange.\nPrevious Eyavuga abatemu ku pikipiki mukwate\nNext Obubbi bw’ente e Mukono bweyongedde\nLt. Gen Andrew Gutti alayiziddwa nga Ssentebe wa Kkooti y’amaggye (General Court Martial) e Makindye


Basajjabalaba alaalise okulwanyisa abagagga ku bizimbe bya Muhangi\nMuhangi afudde akkirizza okuliyirira abagagga\nPOLIISI ekubye omukka ogubalagala okugumbulula baddereeva ba takisi ezitikkira ku luguudo lwa Ben Kiwanuka okuva ku ssundiro ly'amafuta erya Shell okutuuka ku Shoprite ababadde bagezaako okulemesa aba KCCA okubagoba.\nBino byabaddewo ku Mmande abaserikale ba KCCA nga bawerekerwako poliisi ekkakkanya obujagalalo bwe baagenze ku Shoprite okugoba takisi ezittikira mu kifo kino mu kaweefube w'okutereeza enkola y'emirimu mu kibuga wabula baddereeva ne bava mu mbeera ne bagezaako okubalwanyisa. Bwe baatuuse ku Shoprite aba takisi beekunganyizza ne batandika okulwanagana nabo saako okukasuka amayinja olwo poliisi n'ebakyukira n'ebakuba omukka ogubalagala ne babuna emiwabo.\nMu kanyoolagana akaabaddewo omuserikale eyategeerekeseeko erya Kasirye yakubiddwa ejjinja era ono yatwaliddwa mu ddwaaliro ng'atonnya musaayi.\nBaddereeva ba takisi bazzeemu okwekungaanya baddemu balumbe aba KCCA wabula bataano ne bakwatibwa poliisi n'ebalinnyisa ku kabangali ne babatwala ku City Hall ne takisi ezimu nzo ne zitwalibwa.\nAmyuka ssentebe w'ekibiina kya KOTSA, Rashid Ssekindi yagambye nti ekikwekweto ekyakoleddwa KCCA tekyabaddemu makulu kuba baalonzeemu ekitundu kimu okugobamu takisi ne baleka ebitundu ebirala nga kiraga nti ezikolera ku Shoprite waliwo eyabawendudde okuzigoba.\n"Twebuuza lwaki KCCA yayise ku nguudo endala zonna okuli takisi ezitikkira ku mabbali g'enguudo n'ejja wansi ku Shoprite awatali buzibu bwonna kiraga nti waliwo kyekubiira mu ngeri KCCA gy'ekolamu emirimu," Ssekindi bwe yagambye.\nYagambye nti KCCA singa yabadde eyagala okukola ekikwekweto kino yandibadde esooka n'etuukirira abakulembeze mu mulimu gwa takisi ne boogera ku ngeri y'okutereezaamu.\nbaddereeva ba takisi


ESSANYU! Buli mubaka wa Palamenti afunye ssente okufuna emmotokaESSANYU! Buli mubaka wa Palamenti afunye ssente okufuna emmotoka\nMu kiseera nga bannayuganda banoonya eky’okulya olw’omuggalo gwa Covid-19, nate Palamenti ewadde buli mubaka ssente okwegulira emmotoka kapyata.\nPalamenti mulimu ababaka 529 era buli mubaka aweereddwa ssente obukadde 200 ate mulimu abantu 26 nga Baminisita nga si bakiise ba Palamenti n’abo bawereddwa ssente ezo.\nMungeri y’emu sipiika wa Palamenti, omumyuka we ssaako ne Bakaminsona buli omu wakufuna emmotoka empya ey’okutambuza emirimu.\nWadde buli mubaka aweereddwa ssente obukadde 200, buli mubaka waddembe okuzikolamu kyayagala omuli okwegulira emmotoka, okuzigaba, okuzimba ennyumba oba okuziwa abalonzi mu kitundu kye.\nAte amyuka sipiika wa Palamenti Anitah Among asobodde okutegeeza Palamenti akawungeezi ka leero nga Polof Patrick Engeu Ogwang, basobodde okuwa Palamenti ddoozi ly’eddagala lya Covidex 500 eri Palamenti y’eggwanga.\nPolof Ogwang ye munnayuganda eyavumbula eddagala lya Covidex eriyambako mu kuweweeza Covid-19.\nAte Nampala wa gavumenti mu palamenti Hon. Thomas Tayebwa ategeezeza nti ababaka bonna ab’ekibiina kya NRM balina okufuna akawunti ku mutimbagano okuli Facebook, Twitter n’emirala kibasobozese okulaga ebyo gavumenti byekoze eri ensi okusobola okwewala amawulire amakyamu agatambuzibwa okukyayisa gavumenti.\nKu Palamenti akawungeezi ka leero, Tayebwa agamba nti abavubuka bangi bali ku mitimbagano ate bebasinga obungi mu ggwanga, nga balina okweyambisa emitimbagano okubatusaako amawulire.\nMinisita w’ebyenjigiriza ebisookerwako Dr. Moriku Joyce Kaducu awakanyizza enteekateeka ey’okuwandiisa abayizi abayingira mu S.1 nga bayita ku mutimbagano.\nDr. Kaducu agamba kino tekisoboka kuba essaawa eno amasomero gakyali ku muggalo nga kino tekisoboka.\nDr. Moriku Joyce Kaducu\nOkuva ebigezo bya P.7 lw’ebyafuluma wiiki ewedde ku Lwokutaano nga 16, July, 2021, amasomero mangi gabadde gayita abayizi okwewandiisa mu S.1 nga bakozesa omutimbagano.\nWabula Minisita Kaducu agamba nti mu kiseera kino amasomero gonna maggale era tewali ssomero lyonna liteekeddwa kuwandiisa baana.\nAte ekitebe kya Uganda mu Japan nga kiri wamu n’abebyokwerinda bikola butaweera okulaba ng’olwaleero kizza ku butaka munnayuganda Julius Ssekitoleko eyali abulidde mu ggwanga eryo wabula oluvanyuma nazuulibwa ku Mmande ya wiiki eno.\nSsekitoleko yabula okuva mu wooteeri mweyali asula nga kigambibwa nti yalekawo okutekateeka okumuzza awaka.\nWabula agava e Japan galaga nti Ssekitoleko agamba nti tayagala kudda mu Uganda kuba embeera mbi, ayagala kusigala mu Japan okusobola okukola ennyo okukyusa obulamu.


Bukedde Online - Bannaddiini bawabudde ku kiteeso ky'emyaka gya Pulezidenti\nBannaddiini bawabudde ku kiteeso ky'emyaka gya Pulezidenti\nBannaddiini bawabudde ku kiteeso ky’emyaka gya Pulezidenti\nOmulabirizi w'e Namirembe Wilberforce Kityo Luwalira\nBANNADDIINI bawabudde ku ngeri ababaka ba Palamenti gye balina okukwatamu ekiteeso ekiri mu Palamenti ekigezaako okuggya ekkomo ku myaka gya Pulezidenti . Omulabirizi wa Bukedi, Rt. Rev. Samuel Egesa eyabadde omubuulizi omukulu mu lukuhhaana lw’enjiri oluggalawo omwaka e Namirembe yasabye ennongoosereza mu Ssemateeka eggyawo ekkomo ku myaka gya Pulezidenti esooke etwalibwe mu bantu basalewo eky’okukola nga tennayisibwa.\nBp. Egesa yategeezezza nti abantu be balonda ababaka ne babasindika mu Palamenti era bano balina okuddayo babeebuuzeeko nga tebannaba kuyisa mateeka mu Palamenti. Yagambye nti wabeewo akalulu k’ekikungo, abalonzi basalewo ku kawaayiro 102b kuba bwe kakyusibwamu, kijja kunyigiriza oba kuyamba bo. “Ababaka be tusindika mu Palamenti batono nnyo.\nTebayinza kusalawo ku nsonga ya maanyi ng’eno, nsaba bawe abalonzi omukisa nga bateekawo akalulu k’ekikungo abantu beesalirewo okusinga okukozesa ababaka abataweza na kitundu ky’abantu mu ggwanga,”Bp Egesa bwe yategeezezza.\nYasabye ababaka ba Palamenti okuggya obukyayi, obusosoze n’enkwe mu biteeso bye bakola mu Palamenti. Era yennyamidde olw’ettemu erisusse mu ggwanga naddala ku bakyala nga n’abamu basooka kubasobyako.\nAkulira ekitongole ekibuulizi ky’enjiri mu bulabirizi bw’e Namirembe, Rev. Samuel Muwonge yasabye ababaka okukomya okwerumaaluma n’okulwanagana wabula basse kimu okutwala eggwanga mu maaso. “Ebiri mu ggwanga bituuse okuvaako abamu okutya. Abamu bagamba nti ‘gikwateko’, ate abalala ‘togikwatako’. Tusaba Palamenti eyite bannaddiini tusabire wamu nabo ensonga ziteesebweko bulungi,” Rev Muwonge bwe yategeezezza. Yasoomoozezza abasumba b’abalokole abavumirira Ekkanisa ya Uganda nga bwe mutali mafuta na kuwonyezebwa n’asaba Abakulisitaayo abaabula okukomawo mu Kkanisa gye baazaalirwa.\nE Nakasero Ku kkanisa yaAll Saints e Nakasero, amyuka cansala wa Uganda Chrisitian University e Mukono, Rev. Can. Dr. John Senyonyi bwe yabadde abuulira yasabye ababaka ba Palamenti obutasikahhana bitogi nga bateesa ku kiteeso ekiriwo wabula bakozese amagezi Katonda ge yabawa bateese bulungi.\nYagambye nti buli muntu alina endowooza ye wabula enjawukana tebalina kuzigonjoola nga bawoggana nga bwe baakoze mu lutuula olusembyeyo. “Ababaka beewe ekitiibwa era bakyuse mu nneeyisa bwe baba ku mirimu gyabwe,” bwe yagambye.\nRev. Can. Micheal Mukhwana, akulira ekkanisa eno yagambye nti basazeewo okutambulira ku mulamwa ogumba nti, “Kampala edde eri Katonda ejjuzibwe amagezi” era baagala abantu badde eri Katonda kubanga waliwo ebikolwa bingi ebyesittaza ebikoleddwa mu Kampala omuli okuttihhana, poliisi okukwata abakulembeze mu ngeri etesaanidde n’ebigenda mu maaso mu Palamenti ebitali birungi .\nBeti Kamya ayogedde Minisita wa Kampala, Beti Kamya yennyamidde olw’ebikolwa by’ababaka b’oludda oluvuganya ku Lwokuna n’ategeeza nti kino tekyalaze kyakulabirako kirungi eri abalonzi. “Mu Palamenti buli omu alina endowooza ye naye kikyamu okusika omuguwa n’okwerangira mu lujjudde n’abamu okulwana.\nNsaba ababaka balwanirireeddembe nga bayita mu kuteesa n’okwebuuza kuba abantu bye balaba bibongera okutya mu mitima nabo ne basalawo okutwalira amateeka mu ngalo,” bwe yagambye.\nMu lukuhhaana e Namirembe, omulabirizi Rt. Rev. Wilberforce Kityo Luwalira yategeezezza nti obulabirizi busobodde okutereeza amaka, ebitongole eby’enjawulo, okusabira ebizibu ebiri mu ggwanga n’ebirala nga bayita mu njiri etegekebwa mu bulabirizi buno.\nBizinensi 7 ezifuna mu kisiibo\nEbibuuzo ku kisiibo


Bukedde Online - Omusajja asse bakozi banne 2 n’abanywamu omusaayi\nNSSF etegese empaka z’abaganyuddwa mu ssente...\nEyalekawo muwala wa Mutaasa alaze ssente...\nGERALD Ndawula yaboggoledde bakozi banne nti ‘munviire’. Mu kaseera katono yakutte effumu n’alifumita munne mu kifuba n’agwa wansi.\nNdawula omutemu. Christine asooka waggulu ne Mugwanya wansi abatiddwa Ndawula\nYamukkakkanyeeko n’atandika okunywa omusaayi. Omuwala eyabaddewo yagenze okutaasa naye Ndawula n’amutabukira n’amusala obulago n’amunywamu omusaayi.\nAbakozi baakung'aanye ne bakuba Ndawula, naye eyafudde oluvannyuma, okukkakkana ng’abakozi basatu bonna bafudde.\nNdawula yabadde ne yirizi ennene ku mukono era banne bawanuuza nti amaanyi ga yirizi ge gaamutangidde okumuttirawo kuba baamukubye nnyo kyokka poliisi we yatuukidde oluvannyuma lw’essaawa nnamba yasanze tebannamutta era n’emutaasa.\nWabula oluvannyuma yafudde nga baakamutuusa mu ddwaaliro e Kawolo-Lugazi ku lw’e Jinja. Ekikangabwa kyagudde mu kkampuni y’amajaani ga Garden Tea e Moniko mu Divizoni y’e Kawolo mu disitulikiti y’e Buikwe mu ttuntu eggulo.\nAbadduukirize nga bakutte Ndawula bamusiba emiguwa.\nNdawula abadde asula ku mizigo gy’abakozi ba kkampuni ne banne. Omu ku bakozi yakedde kwemulugunya nga ssente ze bwe zibuze.\nOlunwe baalusonze ku Ndawula kubanga yalabiddwa ng’ayingira mu muzigo omwabuze ssente. Ndawula yabyegaanyi.\nNnannyini ssente yalese Ndawula ne banne n’agenda okukola (avuga mmotoka ezisomba amajaani).\nNdawula yatadde ku nninga munne Herman Mugwanya Muto amubuulire eyamulabye ng’abba ssente.\nAb’oluganda lwa Ndaru nga bayomba ne poliisi olw’okutiitiibya omutemu.\nN’amuboggolera nti nviira nnyinza okukutta ne nkunywamu omusaayi. Yayingidde mu nju n’afuluma n’effumu n’agoba Mugwanya n’alimufumita. Mugwanya yagudde wansi mu bikata bya lumonde kyokka Ndawula n’amukkakkanako n’atandika okunywa omusaayi ogwabadde gumuvaamu.\nOmuwala Christine Ndaru, afumbira abakozi emmere, yabagoberedde mu bikata n’alaya enduulu nti ‘Ndawula lwaki otta munno?’ Ndawula yavudde ku Mugwanya n’agoba omuwala okutuuka mu luggya awaabadde ejjambiya n’agikwata n’amutema, n’agwa wansi.\nNdawula yasaze omuwala obulago n’amukkakkanako n’anywa omusaayi ogwabadde gumuvaamu.\nAbakozi abaabadde mu majaani bazze okudduukirira ne basanga nga Ndawula akkakkanye ku muwala anywa omusaayi ne bamuyiikira ne bamukuba. Mugwanya baamuyoddeyodde okumutwala mu ddwaaliro kyokka we baamutuusirizza e Kawolo ng’amaze okufa.\nPoliisi yatuuse n’erwanagana n’abakozi okutaasa Ndawula eyabadde takyayogera. Poliisi yamututte e Kawolo kyokka we yatuukidde mu ddwaaliro ng’abakozi bavuze bodaboda ne bagisookayo nga bawera okumumaliriza okumutta.\nPoliisi yafunye abaserikale abalala n’esobola okuyingiza Ndawula mu ddwaaliro kyokka baamutuusizzaayo ng’amaze okufa. Mugwanya mutabani wa JB Zimula omutuuze e Kitega okumpi n’e Lugazi. Ndawula yava Mukoko ku lw’e Masaka.\nBanne bamwogeddeko ng’atabadde na mutawaana kyokka ng’oluusi anywa enjaga n’atabuka. Abadde atera kuginywa ng’ali ku mulimu nti emwongere amaanyi.